Martin Ugalde Kultur Parkea » “Egunkaria. Gizarte zibilaren arrakasta”, Joan Mari Torrealdairen azken ametsa\n“Egunkaria. Gizarte zibilaren arrakasta”, Joan Mari Torrealdairen azken ametsa\n2021-11-19\t/ Martin Ugalde Kultur Parkea\nJoan Mari Torrealdai Nabeak ia amaitua utzi zuen liburua Joanmari Larrartek osatu du, Egunkariaren lehendakari izan zen euskaltzalearen familiaren laguntzarekin. Garazi alabak adierazi bezala, «begi eta bihotzetik izkiriatutako letrak» dira. «Bere paperezko ametsaren erretratu pertsonala».\nMartxelo Otamendi ‘Berria’-ko zuzendariak agertu duen gisan, meritu handia da liburu bat idaztea, are gehiago osasun egoerarik onenean ez zaudenean. Joan Mari Torrealdai hil baino astebete lehenagora arte jardun zen ‘Egunkaria, gizarte zibilaren arrakasta’ lana idazten, «gauzak egiten zituen pasio horrekin», eta eskerrak eman dizkio Otamendik horregatik. Joanmari Larrarterentzat izan da bigarren eskertza, «are zailagoa delako beste batek egindako liburua bukatzea».\nElkarrekin argitaratutako obra Andoaingo Martin Ugalde kultur parkean aurkeztu zuten Larrartek eta Otamendik, Lorea Agirre Jakin aldizkariko zuzendariarekin eta Garazi Torrealdairekin batera.\nTorrealdairen sarrera bat dago. Libururako idatzitako azken testua da, hil baino astebete lehenagokoa. Sarrera horren hiru puntu nabarmendu ditu Larrartek. Hasteko, liburuaren tesi nagusia: «Egunkaria euskalgintzaren arrakasta da. Bere obsesioetako bat izan zen Egunkaria herri ekimenean sortu zela demostratzea. Adierazi nahi du euskalgintzak nahi izan zuelako posible egin zuela Egunkaria, euskalgintzaren indarrak badirela zer aurrera egin nahi bada. Eta horretarako zer garrantzitsua den independentziatik jardutea».\nBigarrenik, idazleak esaten du oso gertu dagoela oraindik Egunkaria historia liburu bat idazteko eta bera parte izateak ez diola ematen behar beste distantzia historia bat kontatzeko. Lehenengo pertsonan idatzita dago, posizioa oso garbi izanda. Saio moduan idatzi du, gertaerak kontatu eta dokumentatu ditu, bere bizipenetan oinarrituta, bere gogoetak eginez.\nHirugarren puntua honakoa da: «Gertaera horiek horrela izan ziren. Gertaeren gainean egingo den interpretazioa, aldiz, norberarena da, eta liburu honetakoa berea da».\nLorea Agirre kazetari eta antropologoak, ‘Jakin’ aldizkariaren zuzendariak, gaineratu duenez, Torrealdaik eremu bat topatu zuen Egunkarian ‘Jakin’-en sei premisa gauzatzeko: «Euskalgintzaren autonomia lantzea, herri erakunde sendo eta iraunkorrak sortzea, euskalgintzako beste eragileekin lankidetzan jardutea, euskalgintzako kidea profesional militantea izatearen figura bultzatzea, erakunde publikoekin berdinetik berdinera proiektuak lantzeko ahalegina egitea, eta gizarte zibilarekin ekitea, edozein dela ere proiektua, horrek ematen diolako oinarria eta sinesgarritasuna».\nBestalde, Otamendik zera aitortu du: «Oso zuzendari gutxik esan ahal izango dute lan egin dutela nik lan egin dudan askatasunarekin, Juan Mari lehendakari genuela. Beti zegoen prest gure galderei erantzuteko, aholkatzeko. Baina lanari buruzko elkarrizketa oso gutxi izan nituen berarekin, ez zuelako sartu nahi agintzen. Kritikak jasoko zituen, baina bereganatu izango zituen, seguru, jokalariak bakean uzteko futbol entrenatzaileek egiten duten bezala».\nAndoaingo Udalaberriaelkareuskal herriaHizkuntzaJakinJoan Mari Torrealdaikazetaritzamemorianazioa\nMartin Ugalderen lan osoa digitalizatu eta sareratu du Jakinek\n´Jainkoak ez dit barkatzen´, Josu Martinezen filmaren proiekzioa


Txikipedia:Alkate - Wikipedia, entziklopedia askea.\nAginte-makila izaten da Euskal Herrian alkateen ikurra.\nAlkatea (edo, Iparraldean, auzapeza) hiri edo udalerri bateko udala zuzentzen duen pertsona da. Herrialde edo lurralde bakoitzeko legeek zehazten dute zer egin dezakeen alkate batek eta nola aukeratzen den. Zenbait herrialdetan, alkatea zuzenean aukeratzen dute hiritarrek, alkate izan nahi duten hainbat pertsonaren artean. Alkate izan nahi duten pertsona horiek hautagaiak dira. Beste herrialde batzuetan, berriz, herritarrek aukeratzen dituzte zinegotziak, eta zinegotzi horiek erabakitzen dute haietako zein izango den alkate. Kasu horretan ere, hautagai bat baino gehiago egoten da, eta alkate kargua boto gehien duenak hartzen du. Beste herrialde batzuetan, herrialdeko gobernuak erabakitzen du hiri bakoitzeko alkatea nor izango den.\nZeintzuk dira alkatearen betebeharrak?[aldatu | aldatu iturburu kodea]\nGorago aipatu bezala, herrialde bakoitzak bere modura arautzen ditu alkatearen zereginak eta har ditzakeen erabakiak. Hala ere, ohikoenak honako hauek dira:\nHiriko gobernuaren burua eta udalerriaren agintari gorena da.\nUdalbatzarraren osoko bilkuretara deitu eta bilerak zuzentzen ditu.\nUdalbatzarrak hartzen dituen erabakiak burutzeaz arduratzen da.\nUdalerriaren arauak proposatzeaz eta betearazteaz arduratzen da.\nUdalaren aurrekontua prestatzeaz arduratzen da; hau da, Udalbatzarekin batera adostu behar du udalerriaren funtzionamendurako beharrezkoa den dirua nondik lortuko den eta zertan gastatuko den.\nUdalerriko biztanle guztien eskubideak eta interesak babestu behar ditu.\nHiri handietan, alkateek kargu horretan bakarrik egiten dute lan. Herri eta udalerri txikietan, berriz, ez dute soilik hori egiten, eta beste lan bat izaten dute. Hala ere, udal langileen laguntza izan ohi dute, udalerriko beharrak asetzeko beharrezkoak diren zereginez arduratzeko.


2003tik abuzturik txarrena izan da aurtengoa, autonomoen galerari dagokionez | Berria.eus\nEkonomia 2003tik abuzturik txarrena izan da aurtengoa, autonomoen galerari dagokionez\n2003tik abuzturik txarrena izan da aurtengoa, autonomoen galerari dagokionez\nUztailetik abuztura 1.192 langile autonomo gutxiago zenbatu dituzte Gizarte Segurantzan.\nLangile bat, arrandegian. / Gorka Rubio, Argazki Press\n2017-09-13 / Jon Fernandez\n"Abuztua hilabete txarra izan da enpresa kopuruari dagokionez", nabarmendu du Confebaskek. Izan ere, Arabako, Bizkaiko eta Gipuzkoako patronalak azaldu du uztailetik abuztura bitartean 580 enpresa desegin direla. Berez, ohikoa da abuztuan enpresa batzuk ixtea; izatez, aurtengo abuztuan iaz baino enpresa gutxiago desegin dira: 274 konpainia gutxiago.\nHala ere, patronalak azpimarratu du enpresa kopurua izoztuta dagoela azken hamabi hilabeteetan. Iazko abuztutik aurtengora hazkunde txiki bat dago, "nahiz eta iaz baino 97 enpresa gehiago besterik ez diren, hau da, orduan baino %0,2 gehiago". Gaur egun, 57.862 konpainia daude hiru lurraldeetan.\nEnpresa galerarena baino larriagoa izan da abuztuan galdutako langile autonomoen kopurua. "Jaitsiera nabarmena" izan dela ohartarazi du Confebaskek, eta gogora ekarri du aurtengoa 2003tik izandako abuzturik txarrena izan dela, 1.192 autonomo gutxiago baitzeuden uztailean baino. "Erortzea azkartu egin da, eta minimo berri bat ezarri da".\nPatronalaren arabera, datu hauek baieztatu egiten dute "krisi garaian galdutako enpresa ehuna berreskuratzeko euskal ekonomiaren zailtasun izugarria, eta enpresa proiektu berriak eta sorkuntza lehenetsiko duten politiken beharra agertzen dute".


Hasiera - Tour Magazine\nKorrika egiteko egindako hiria\nBehobia-Donostia, Klasika eta Maratoia dira Donostian izena eman dezakezun lasterketa handiak; itsasertzean eta oinezkoentzako kaleen gainean egiten dira.\nAldizkaria 93 zbkia. 2021 Uda\nPlan onenak Euskadin, Nafarroan, Errioxan eta Pays Basquen.\nHiru parke, hiru donostiar jauregi\nXIX. mendeko hiru parke dira, barruan jauregi bana dutenak, eta paisaia- eta botanika-ondare baliotsua ez ezik, kultura-ondare ere badira. Bisitatzeko ezinbesteko hiru leku.\nTour Magazine Donostiako pintxo onarekin\nDonostiako pintxoa: etxean egina, 2 edo 3 mokadutan jan ahal izatea, fresko eta egin berria egotea, taberna bakoitzak bere espezialitatea izatea eta “poteoaren” ideiari eustea.\nArtikulurik onenak hemen...\nNafarroak oso ondo gordetako sekretu bat ezkutatzen du bere lurpean: bere kobazuloak. Kareharrizko lurren ugaritasunari esker, urak aparteko edertasuna duten leizeak sortu ditu mendeetan zehar.\nNeruan, erabiltzen ez diren produktuak berreskuratzeko lan egiten dute. Hori da txakinarto artoaren kasua. Ameriketatik ekarritako barietate hori Mungian lantzen da Euskadin. Josean Alija.\nSan Mames, Katedrala bisitatu\n2015ean World Architecture Festival jaialdian eta Venue of the Year 2018 World Football Summiten munduko kirol eraikinik onena bezala saritua, estadioa hiriko ikono bihurtu da.\n1998ko udan Tour aldizkariaren lehen zenbakia argitaratu genuen, paperean. Orduz geroztik, hiru hilean behin eta etenik gabe, hotel, turismo bulego onenetako 12.500 logela tan etaAraba, Bizkaia, Gipuzkoa eta Nafarroako 600 kiosko baino gehiagotan daude. Bisitatzen gaituztenei, sektoreko profesionalei eta bertako publikoari, daukagun onena eskainiz. Eta hori asko da.\nPlan onenak, gastronomia... Euskadin, Nafarroan, Errioxan eta Pays Basquen.\nZure negozioa ikusgai egin\nGarrantzitsuenen artean egoteko espaziorik onena\nEskaintzen ditugun espazioak publizitate espazioak baino gehiago direla pentsatu nahi dugu; zure marka edo enpresarentzako pertzepzio desberdineko atea dira. Negozioaren, markaren eta turistaren arteko harremanetarako puntua gara .


Kutxabanken, ikasketak finantzatzen laguntzen dizugu lasai-lasai ikasi ahal izan dezazun.\nIkasketa Maileguarekin, ikasketak guztiak (unibertsitatekoak, teknikoak edo profesionalak) finantzatu ahal izango dituzu, esate baterako, matrikula, tasak, egonaldia, garraioa edo materiala, ikasketa horiek amaitutakoan dirua itzultzeko aukerarekin.\nGuztira gehieneko epea: 10 urte.\nAukerako ezaldia: Ikasketen iraunaldia baino urte 1 gehiago.\nAmortizatzeko gehieneko epea: 5 urtekoa.\nZure prestakuntza sustatzen dugu\nEtorkizunerako zure burua prestatzen hasi nahi baduzu, Kutxabanken lagunduko dizugu zuretzat hain interesgarria den master edo graduondoko ikasketa hori egiteko aukeraz baliatzen.\nMasterra egin edo negozio-ideia bat baldin badaukazu, matrikula-kostuak eta tasak finantzatzeko aukera izango duzu. Finantzatu beharrekoaren araberako orientabidea eskaintzen dizugu.\nAmortizatzeko gehieneko epea: 8 urteraino, masterraren iraunaldiaren arabera.\nAukerako ezaldia: 2 urteraino, masterraren iraunaldiaren arabera.\nGehieneko zenbatekoa: 60.000 euroraino, masterraren iraunaldiaren arabera.\nIkasleak trukatzeko programetan dabilen ikaslea bazara, Kutxabanken badaukagu zuri zer eskaini.\nBeste herrialde batzuekin ikasleak trukatzeko programetan dabilen ikaslea bazara, unibertsitatean zein lanbide-heziketan, Kutxabanken gastuak finantzatzeko aukera izango duzu: garraioa, egonaldia, ostatua, etab.\nAmortizatzeko gehieneko epea: 3 urte.\nAukerako ezaldia: Urte bat.\nKutxabanken, ikasketen matrikula finantzatzeko mailegua eskaintzen dizugu, horrela kontuak errazago aterako dira.\nKutxabankek hitzartuta dituen hezkuntza-zentroekin kostuak finantzatzeko: matrikula, tasak, egonaldia, garraioa, materiala, etab…\nAmortizatzeko gehieneko epea: Urte bat.\n30 urte baino gutxiago badaukazu, gozatu Kutxabank mailegu efektiboaz, onura ugarirekin.\nUstekaberen bat baduzu edo proiekturen bat lantzen bazabiltza, zure ondoan egon nahi dugu. Mailegu efektiboarekin, dirua berehala jasoko duzu, izapide eta paperetan galdu gabe.\nAmortizatzeko gehieneko epea: 7 urte.\n500 eurotik edo 1.500 eurotik gorako Efektiboa Online Bankaren bitartez eskatzen bada.\n40.000 euroko gehieneko zenbatekoa aurrez emandako maileguaren mugaren arabera.


Josu Zabala: "Unibertsitateko nire lehen eguna eguzkitsua irudikatzen dut" - Azpeitia - uztarria.eus\nJosu Zabala: "Unibertsitateko nire lehen eguna eguzkitsua irudikatzen dut"\nGoiena.net 2013-02-28 19:03\nMondragon Unibertsitateko errektoreari elkarrizketa egin diote Goiena.net-en. Urrestillan jaiotakoa da Zabala, eta Uztarriak ere elkarrizketatu zuen, 2011ko uztaileko aldizkarirako.\nIngeniaria eta Elektronikan, Elektroteknian eta Automatikan doktorea, 2006az geroztik Mondragon Unibertsitateko errektorea da; bere hitzetan, oso bizkor pasa zaion denbora.\nZazpi urteotan dezente aldatu da mundua...\nHemen aldatu da, gure mundua. Aurretik ere aldatzen zebilen Asia aldean. Han ez da krisirik: aldatu eta aldatu dabiltza aurreikuspenak gaindituz. Ez bagara horretaz ohartzen aldaketa gehiago izango ditugu; ez da mehatxua, aukera baizik.\nUnibertsitateko lehen kurtsoa hasiko duenak ez du panorama ederra.\nHorrekin nolabaiteko psikosia sortzen dabil. Unibertsitatea amaitzean, arazo gehiago edo gutxiago egongo dira baina askoz panorama okerragoa dauka hasten ez duenak.\nHezkuntzan murrizketak ei datoz. Bide egokia?\nEz. Gazteak ondo hezi behar dira ikertu eta ikerketak enpresei transmititzeko, hauek lehiakorrak izan eta kanpotik datorren olatuari buelta emateko. Murrizketek ez dute laguntzen gizarte moduan ditugun erronkei aurre egiten.\nNola oroitzen duzu unibertsitateko lehen eguna ikasle gisa?\nUnibertsitatera Donostiara joatean, beldurra eta ziurgabetasuna sentitu nituen, baita ilusioa eta optimismoa ere. Egun eguzkitsua bezala irudikatzen dut.\nBikoak, zazpikoak edo hamarrekoak ziren gehiago zure notetan?\nZazpiaren bueltan ibili nintzen, nahiko txukun. Gutxiegiren bat ere atera nuen eta ez zitzaidan batere gustatzen.\nUnibertsitate garaian ikasi zenuen gitarra jotzen?\nHamalau bat urterekin hasi nintzen ikasten neure kabuz. Gitarra prozesu bat da: ez da sekula ikasten, beti hobetzen joaten da; abilezia baino burugogortasuna da gehiago. Erlaxatzeko modu oso egokia da.\nAtzerrian ikasten MUko lehenengotakoa izan zinen. Zer eman zizun esperientzia hark?\nDena. Joan izan ez banintz, ez nengoke hemen; bizitza markatu zidan ikasketa eta nortasun aldetik. 1973an izan zen eta Frantzia gu baino askoz aurrerago zegoen metodo eta teknologian; horiek landu eta hona ekartzeko balio izan zigun.\nRoboten mundua ondo ezagutzen duzu. Zientzia fikzioa laster egingo da errealitate?\nGizakiari begiratuta, gure ahalmenei, mugikortasunari, zentzuei, mugitzeko zentzuak konbinatzeko erari... Hori zoragarria da eta horra heltzeko urte asko beharko dira.\nJarraitzen duzu margolari sena izaten?\nGaztetan nahikoa landu arren hogei urtetatik ez dut margotu. Badut, erretiratzean, berreskuratzeko grina. Estetikak, formek, kolore nahasketek, asko erakartzen naute.\nIngeniaria, doktorea, errektorea... Eta martxoan kargu berria: aitona.\nOso titulu polita da. Nere umeekin azkar pasa zitzaidala sentitzen dut, eta orain beste perspektiba batekin ikusten dut. Ilusionatuta gaude.\nMakila magikoa baneuka: "Mundu guztian bakea jarriko nuke; eta ezberdintasunak kenduko nituzke, baita dakartzaten ondorioak ere. Ezberdintasunak ez dira bidezkoak: gero eta mundu globalizatuagoa gara eta pentsatzen hasi beharko genuke nola kendu. Eta hilabete honetan izan dugun eguraldia ikusita, hondartza bero batera ere joango nintzateke".


Euskal Museoak dantza tradizional ate ireki jardunaldia jasoko du igandean — dantzan.eus\nHemen zaude: Hasiera › Hemeroteka › Euskal Museoak dantza tradizional ate ireki jardunaldia jasoko du igandean\nEuskal Museoak dantza tradizional ate ireki jardunaldia jasoko du igandean\nJardunaldia AIKO Taldeak lan egiteko eta dantza tradizionala aurkezteko moduaren aurkezpen gisa antolatzen da. Euskal Museoa izango da DANTZALDI IBILTARIA ikastaro egonkorren denboraldi berriaren egoitza, astelehen guztietan, urritik ekainera arte.\nBilboko Unamuno plazako Euskal Museoak ateak irekiko ditu igandean, dantza tradizionala ikasteko eta ezagutzeko eta AIKO Taldearen, dantza egiteko estilo tradizionala sustatzen eta balioan jartzen duen musikariz eta dantza maisuz osatutako kolektiboaren, eskutik erromeriaz gozatzeko interesa duten pertsona guztientzat. Igande honetako, irailaren 23ko, 10:00etatik 14:00etara, Museoaren klaustroak dantza tradizionalera hurbiltzeko beste aukera bat jasoko du, ikasketaren oinarri gisa erraztasuna eta naturaltasuna azpimarratzen dituen metodoaren bitartez.\nAte irekiko jardunaldia duela denbora gutxi inauguratu den eta erdian Mikeldi idoloa duen klaustroko espazio estalian egingo da, goizeko hamarretatik eguerdiko ordu bietara. Lehenengo bi orduak dantza ikastaroak hartuko ditu, eta bertan, AIKO Taldeko dantza maisuek, dantzan modu naturalean eta dibertigarrian, pixkanaka, ikastea proposatzen duen euren irakaskuntza metodo berezia erakutsiko dute. “Beroketa ariketa” horien ostean, eguerdiko 12:00etatik aurrera dantzaldi erromeria ospatuko da, Aiko taldeko Sabin Bikandi (txistua eta danbolina), Alvaro García (gitarra), Txus Aranburu (akordeoia) eta Amaiur Cajaraville (kontrabaxua) musikariekin, dantza maisu gisa arituko den Patxi Labordaren zuzendaritzapean.\nAIKO Taldearen proposamen pedagogikoa ezagutzeko eta Bilboko Alde Zaharraren bihotzean igande goizaz gozatzeko aukera bikaina izateaz gain, Euskal Museoaren klaustroan ospatuko den ate irekiko jardunaldia DANTZALDI IBILTARIAren beste edizio baten aurkezpena eta aurrerapena ere izango da. Aikok astelehen guztietan, urritik ekainera, antolatzen duen urteroko ikastaroa da.\nDantza klaseak astelehen guztietan, urritik ekainera\nAIKO Taldeak lankidetza akordioa lortu du euskal kulturarako enblematikoa den erakundearekin, Euskal Herriko etnografia eta historia bilduma garrantzitsuenetako bat eta aldi baterako zenbait erakusketa jasotzen dituen Euskal Museoarekin, hain zuzen ere. XVII. mendeko ikastetxe zaharreko klaustroa izango da ikasturte honetan DANTZALDI IBILTARIAren egoitza nagusia. Horrek guztiak indartu eta finkatu egiten du aurten hamaikagarren ediziora heldu den dantza tradizionalaren hedapenerako ekimena. Ekimenak BBK Fundazioaren laguntza du hasieratik. Egitasmoa, Bilbon sustatzeaz gain, Donostian (Victoria Eugenia Antzokia), Durangon (Plateruena Kafe Antzokia), Galdakaon, Gernikan eta Markina-Xemeinen ere sustatzen da.\nHorrela, eta urriaren 1etik aurrera, Euskal Museoaren klaustroak hastapen mailako klaseak jasoko ditu astelehen guztietan 18:00etatik 19:30era eta maila aurreratukoak 19:30etik 21:00etara. Sabin Bikandi (Galdakao, 1965) musika eta dantza maisua izango da ikastaroa emango duena. Donostiako Kontserbatorioko goi-mailaren amaierako ohorezko saria eta Bilboko Kontserbatorioko ohorezko aipamena ganbera-musikan. Joxe Inazio Ansorenaren ikaslea; 1995ean Londresera joan zen graduatuondoko ikasketak amaitzera Sandrini Fundazioaren beka batekin. 1996an Etnomusikologiako Masterra amaitu zuen Goldsmiths’ Collegen. 2000n Doktore egin zen Filosofian Londresko Unibertsitatean, Berrizko (Bizkaia) danbolinteroa izan zen Alejandro Aldekoari buruzko doktoretza-tesiarekin, John Baily Doktorearen zuzendaritzapean. Irakasle aritu izan da zenbait ikastetxe, institutu, musika-eskola, kontserbatorio eta abarretan. Azken urteotan dantza tradizionaleko musika jotzen eta inprobisazioan espezializatu da. Estilo eta genero guztietako konposizioak eta moldaketak egin ditu. Max Saria 2015.\nErromeriak, hilabete bakoitzeko bigarren larunbatetan\nIkasketarekin batera, Euskal Museoaren klaustroak interesatuta dauden guztientzat zabalik egongo diren erromerietan aritzeko eta gozatzeko aukera eskainiko du. Hilabete bakoitzeko bigarren larunbatetan egingo dira, urritik ekainera, 19:00an. Ekimen horren bitartez, AIKO Taldeak turistak eta Museoaren bisitariak ere erakarri gura ditu, euskal kulturaren erakusketa batean parte hartzeko aukera eskainiz.\nTradiziozko kantu ikastaroa, Euskaltzaindian asteartetan\nEuskal Museoan astelehenero eskainiko diren dantza klaseez gain, AIKO Taldeak kantu tradizional ikastaroa antolatu du Euskaltzaindiarekin batera. Ikastaro hori urritik ekainera bitarteko astearte guztietan eskainiko da, Bilboko Alde Zaharreko Plaza Barriko egoitzan, arratsaldeko 19:00etatik 20:00etara. Ikastaro berezi hori emateko, AIKO Taldeak, Euskal Herriko ahozko ondarearen transmisioan espezialista aditua den Itsaso Arrieta Goiriren laguntza izango du berriro ere.


Gaztelagun, gazteen alokairu-programa abiatuko du Jaurlaritzak ~ Blog de Petronor\nGaztelagun, gazteen alokairu-programa abiatuko du Jaurlaritzak\n13.4.18 Joseba Arruti No hay comentarios\nEusko Jaurlaritzak aurkeztu berri duen 2018-2020 Etxebizitzaren Plan Zuzendariak gazteei begirako hainbat neurri biltzen ditu. 1.119 milioi euroko aurrekontu bateratuarekin, egitasmoak etxebizitzaren merkatuan eragin nahi du, oro har biztanleriaren egoitza-egoera hobetzeko eta, bereziki zailtasun gehien dituzten pertsonek etxebizitza batera jotzeko dituzten aukerak handitzeko. Agertoki horretan, gazteria lehentasunezko kolektibotzat hartu dute, besteak beste zuzkidura-bizitokiak sustatuta, Gaztelagun programa berria abian jarrita, gazteen emantzipazioa bultzatuta eta alokairua ordaintzeko zuzeneko laguntzak emanda.\nGazteek bizimodu autonomorako zailtasun bereziak dituztela eta, Gaztelagun programa 2019ko urtarrilean jarriko da indarrean, 23 urtetik gorako eta 35etik beherako gazteei zuzenduta. Errentan duten etxebizitza ohiko eta etengabeko bizitoki dutenei begirakoa da, nahiz eta alokairu-kontratuaren titular gisa ez egon. Beraz, pisua partekatzen dutenek ere jasoko dute honen onurarik, eta urte bakoitzean Diru-Sarrerak Bermatzeko Errenta kobratzeko indarrean dauden mugak —7.734 euro urtean— gainditzen dituztenek zein 12.000, 15.000 eta 18.000ko edo gutxiagoko diru-sarreren iturri erregularra dutenek, bizilagun 1, 2 edo 3 diren aintzat hartuta. Tarte hori 20.000 eta 22.000ra artekoa izango da familia ugari bereziak direnean edo desgaitasun-maila altuak dituzten pertsonen kasuan.\nHorretarako, diru-sarreren iturri erregularra dutela ulertuko da euren kontura edo inorenera lanean ari direnek, prestakuntza bidean dauden ikertzaileek eta bekadunek, beti, eskabidea egin eta, gutxienez, aurreko sei hileko antzinatasuneko lan-bizitza egiaztatzerik dutenean, edo diru-sarreren iturriaren iraupen aurreikusia eskabidea egiten denetik gutxienez sei hilekoa izango dela egiaztatzerik dutenean. Alokairu-kontratuaren helburu den etxebizitzaren errentak ezin izango ditu hilean 600 euro gainditu, oro har, eta 750 Euskadiko hiru hiriburuen eta euren arlo funtzionalen kasuan. Hala, laguntza onuradunak bere ohiko eta etengabeko etzebizitzaren alokairuagatik ordaindu beharreko hileko errentaren %50 artekoa izango da. Etxebizitza formalki eratutako bi bizkidetza-unitatek partekatzen dutenean, laguntza alokairuaren %60ra artekoa izango da.\nLaguntzaren zenbatekoak ezin izango du une bakoitzean etxebizitzaren prestazio ekonomikorako ezarrita duen zenbatekoa gainditu, kontuan hartuta hura subsidiarioki etxebizitzaren eskubide subjetiboari lotuta dagoela. Emantzipaziorako denez, bizitza autonomorako proiektuaren hasieran gazteentzako alokairurako laguntza gehienez hiru urtez emango da, eta Alokabidek kudeatuko du.\nEmantzipaziorako laguntza bizitza autonomorako proiektuaren hasieran emango da, hiru urtez asko jota.


Mariaren Lagundiak barnetasunari buruzko beste hitzaldi bat antolatu du - Bergara - Goiena.eus\nMariaren Lagundiak barnetasunari buruzko beste hitzaldi bat antolatu du\nImanol Gallego 2014-01-20 09:59\nIkasturte honetan, Mariaren Lagundia Ikastolak i Proiektuari hasiera eman zion. Ekimen hori ikastolak bultzatutako barnetasun proiektu bat da. Proiektu horren helburuak plazaratzen lagundu, eta hartzaileei mezua ulerterrazagoa egiteko asmoarekin, ikasturtean bi hitzaldi antolatu dituzte.\nEgueneko hitzaldia irailetik hona i Proiektua-ren barruan ikastolak antolatutako zikloaren hirugarren saioa izango da. Hirugarren hitzaldia ziklo baten parte izan arren, Mariaren Lagunditik zehaztu dutenez, aurreko hitzaldietara joan ez direnentzat ere mintzaldi interesgarria izango da.\nJosean Manzanos izango da hizlaria eta gaia, berriz, La interioridad como proyecto educativo docente. Manzanos espiritualtasun edo barnetasun gaietan aditua dugu. Vera-Cruz ikastetxean garatzen diharduten Zugan Barnetasun proiektuaren arduraduna ere bada.\nAipatutako hitzaldia ikastolan bertan izango da arratsaldeko seietatik aurrera. Hitzaldia gazteleraz izango da eta, hain zuzen ere, nahi duen guztiarentzat da.


Arartekoak begi onez ikusten du gehien kutsatzen duten autoak zigortzea | Ekonomia | Berria\n"Gizarte hitzarmen bat" sustatuko du trantsizio energetikoaren bidez Araba, Bizkaia eta Gipuzkoa eredu iraunkor batera bideratzeko.\nTrafikoa A8 autobidean, Bilboko noranzkoan, Ugaldebieta inguruan. Javier Zorrilla / EFE\nEAEko Arartekoak txosten bat prestatu du trantsizio energetikoari buruz. Gaur goizean azterketaren berri eman dio Eusko Legebiltzarreko presidente Bakartxo Tejeriari, eta, ondoren, nondik norako nagusiak azaldu dizkie Manu Lezertua arartekoak hedabideei.\nBesteak beste, fiskalitatearen erabilerari buruzko eztabaida irekitzeko beharra jasotzen da gomendioetan. Lezertuak justifikatu du erabakia. "Gehien kutsatzen duenak gehien ordaindu behar duela da printzipio nagusia. Dieselak gehiago kutsatzen badu, gehiago ordaindu beharko du, baina horri buruz eztabaida handia dago oraindik", onartu du.\nArartekoak ez du uste berari dagokionik proposatzea zer-nolako zergak aldatu edo ezarri behar diren. Hala ere, zenbait adibide propio aipatzen dira aholkuen barruan. Azpiegiturak erabiltzeagatik "ordainsariak" ezartzeko aukera aztertu beharko litzateke haren aburuz, eta baita gehien kutsatzen duten autoei tasa bat jartzea ere hiriguneetara sartzeagatik.\nHiri eta herrietako eremu jakin batzuetan autoa aparkatzeagatik tasak ipintzeari erreparatu dio txostenak, "hiri espazioetan ibilgailuak erabiltzea pizgarririk gabe utzita, bereziki trafiko mugatua duten zonaldeetan edo isurketa baxuak dituztenetan". Gehien kutsatzen dutenak zigortzea bada filosofia, gutxien kusatzen dutenei laguntzea ere begi onez ikusiko luke. Esaterako, ibilgailu hibridoei edo elektrikoei zerga hobariak eskainita.\nAdostasun zabalen beharra\nAraba, Bizkai eta Gipuzkoan energia kontsumoaren %80 eta %90 bitarte erregai fosilak dira. Arartekoak uste du lehen fruituak eman dituztela energiari eta klimari buruzko politikek; besteak beste, berotegi gas gutxiago isurtzen dela nabarmendu du. Haatik, punturik ilunena garraioa da: kontsumoak eta isurketak gora egiten ari dira sektore horretan, etenik gabe.\nDeskarbonizazioa erronka handia dela onartu du Lezertuak, eta ohartarazi du "adostasun oso zabalak" beharko direla horri heltzeko. Hori da Arartekoaren lehen gomendioa: trantsizio energetikoa bideratzeko moduari buruz "gizarte hitzarmen bat" sustatzea. Horri lotuta, energiari eta klimari buruzko erabakiak hartzeko eztabaida foro bat sortzeko eskatu du.\nHiru oinarri izan beharko ditu eredu jasangarriago batek, Arartekoaren arabera: segurua izan behar du, lehiakorra, eta ingurumen eragin ahalik eta txikiena izan behar du. Beste elementu bat ere gehitu beharko litzaioke. "Ereduak bidezkoa izan behar du, eta gizartearen oniritzia behar du", azaldu du Lezertuak. Horren haritik, azpimarratu du aintzat hartu behar dela herritarrek eskubidea dutela energia iturriak eskuratzeko, "arrazoizkoak diren prezioetan".\nELAri leporatu dio porrotaren erantzukizuna. Azaldu du mobilizazioa «lehenbailehen» egitearen aldekoa zela, baina ELAk «Madrilgo agendaren menpe» jarri duela, handik grebarako «abiarazlea» sortuko zelakoan. LABek «borroka ziklo berri bat» abiatuko du lantegi eta kaleetan.


Zentralismo demokratiko - Wikipedia, entziklopedia askea.\n(«Zentralismo demokratikoa» orritik birbideratua)\nZentralismo Demokratikoa alderdi marxista-lenininisten antolakuntza eta funtzionamendu eredua da. Zentralismo eta demokrazia kontzeptuen uztartzeak, alderdi edo antolakundeak ahalik eta eraginkorren izatearen mesedetan, militanteek egin beharreko diziplina eta askatasun pertsonalaren apaltzearen ariketa adierazten du, hain zuzen ere.\nAlderdi barruan egituratuak dauden maila ezberdinei, eztabaidarako askatasun eta eskumen osoa aitortzen die eredu honek, norabide bikotasun bat ematea beharrezkotzat aitortuz: behetik gorako proposamenak eta alderantziz, modu honetan barne eztabaida demokratikoa sustatzen delarik. Behin alderdiaren gehiengoak erabaki bat hartzen duela, kide guztiek erabakia errespetatu eta gauzatzeko betebeharra dute, alderdiaren diziplinaren baitan, gehiengoak erabakitakoa onetsiz.\nLeninek formulaturiko esaldi honek bikainki laburbiltzen du zentralismo demokratikoaren funtsa: askatasun osoa eztabaidarako, batasun osoa ekintzarako.\nEzaugarri nagusiak honako hauek diraː\nEzaugarri zentralista eta goitik beherako organoengatik ezeztagarria.\nKritika eta autokritika egiteko askatasuna alderdiaren barruan.\nAlderidiak diziplina zorrotza, gehiengoak bozkatutako ideiarekiko gutxiengoaren subordinazioa.\nGoi-politikoen erabakiak lotesleak dira organo baxuagoentzat.\nLan eta zuzenbide kolektiboak, baina banako bakoitzak betebeharrak ditu alderdiaren zuzenbidean.\nPaper historikoa[aldatu | aldatu iturburu kodea]\nHistorikoki, zentralismo demokratikoa Parisko Komunako antolakuntza moduetara lotu daiteke, Karl Marxek adierazi zituenak "Frantziako gerra zibila"-n (1871); nahiz eta bere formulazioa Leninen lan bezala hartzen den, bere obra "Zer egin?"-en (1902). Geroago aldedi komunista gehienen antolakuntza modua bihurtu zen 1917tik aurrera.


Gazteak euskerara erakarteko unidade didaktikoak aurkeztu ditu Asmoz Fundazinoak - bizkaie.biz\nBizkaie! 2020-01-21 09:20 Euskerea berbagai\nKike Amonarrizek diseinautako hiru unidade dira.\nJulen Telleria, unidade didaktikoetako bideo baten | Ikusi handiago | Argazki originala\nEusko Ikaskuntzaren Asmoz Fundazinoak tresna barria aurkeztu dau, gazteak euskerara hurreratu daitezan modu dibertigarri eta didaktiko baten. Interneten jarri ditue Hizkuntzarekin jolastuz unidade didaktikoak, Lehen Hezkuntzako 5. eta 6. mailetako ikasleentzako pentsautakoak. Halandabe, beste edade batzuetako neska-mutilentzat be balio leikela dino Kike Amonarriz egileak.\nGazteen artean ezagunak diran personak agertzen dira unidade didaktikoetako jardueretan. Unidade bakotxaren hasieran, Antton Telleria telebistako eta irratiko aurkezleak emoten ditu azalpen nagusiak. Ganera, jarduerak egiteko laguntzinoa eta aholkuak emoten ditue Iker Galartzak, Zuriñe Hidalgok, Julen Telleriak, Idoia Torregaraik eta abarrek.\nHiru unidade didaktiko dakarz Hizkuntzarekin jolastuz proiektuak, eta bakotxean helburu nagusi bat izango dabe gazteek. Lehenengoan, mahai-joko bat sortzea izango da erronkea, hizkuntzeagaz lotutako jolasak eta hieroglifikoak gaindituta lortu beharreko helburua.\nBigarren unidadean, sare sozialetan argitaratzeko piezak sortu beharko ditue. Berbakaz olgetea eta istorio umoretsuak pentsetea izango da gazteen zeregina. Azkenik, hirugarren unidadean, umorezko jaialdia antolatu beharko dabe gazteek, Txistealdia izenekoa. Txisteak, kontakizun barregarriak, esketxak eta abar landuko ditue.\nAzken baten, euskereak dituan baliabide adierazkorrak ezagutu eta lantzeko ariketa aproposak dira unidade didaktikoetakoak. Hizkuntzearen aberastasuna modu praktikoan ikasteko bidea da Hizkuntzarekin jolastuz.


Hamahiru taldetik onena Aloña Mendi Euskal Herria mendi erronkan - Oñati - Goiena.eus\nHamahiru taldetik onena Aloña Mendi Euskal Herria mendi erronkan\nOihana Elortza 2014-06-06 11:21\nAloña Mendi taldeko hainbat korrikalari proba bukatu ostean, Leitzan\nEsaitek antolatuta, maiatzaren 31n jokatu zen 65 kilometroko mendi lasterketa Leitzan. Hamazazpi korrikalarik hartu zuten parte Aloña Mendi taldean. Datorren asteburuan izango den Hiru Haundiak proban hartuko dute parte gehienek.\nEuskal Selekzioaren ofizialtasunaren alde, Esaitek antolatutako proba izan zen. Euskal Herria mendi erronka zen proba horren izena eta Leitzan jokatu zuten joan den zapatuan, maiatzeko azken egunean.\nLeitzan (Nafarroa) hasi eta bukatu zen proba horrek 65 kilometro zituen eta Gaintza, Gorriti, San Miguel eta Lekunberri zeharkatu zituen, besteak beste.Parte-hartzaileak 725 izan ziren, tartean oñatiar asko. Lasterketa bukatu, baina, 500 inguruk egin zuten.\nHamazazpi lagunek osatu zuten Aloña Mendi taldea lasterketa horretan. Marije Zubibarreta taldekidearen esanetan, pozik daude lortutakoarekin. "Bigarren aldiz antolatu dute proba eta aurten ezagutu dut. Hain lasterketa luzea egin dudan lehen aldia izan da, gainera, eta gustura nago, pozik. Eguraldi txarra zegoen iragarrita baina azkenean ez zuen hain txarra egin. Lokatza bai, lokatza pila bat zegoen ibilbide denean", azaldu du Zubizarretak.\nLasterketan hamahiru taldek hartu zuten parte eta taldekako txapelketa irabazi zuen Aloña Mendik. "Talde bat talde moduan hartzeko, derrigorrezkoa zen kideetako bat, gutxienez, emakumea izatea. Hala, hamahiru taldek hartu zuten parte. Denborak neurtzerako moduan, berriz, talde bereko lehen hiru gizonen eta lehen emakumearen denborak hartzen dituzten kontuan; lau denbora horiek batu egiten zituzten talde bakoitzaren denbora zein izan zen jakiteko", azaldu du Marije Zubizarretak.\nAitor Otamendi, Aitzol Guridi, Iker Agirrebaltzagegi eta Marije Zubizarretaren denborak batu zituzten Aloña Mendiren denbora jakiteko. Horiekin batera taldea osatu zutenak izan ziren: Maite Anton, Asier Urdanpilleta, Joxe Mendiola, Iñaki Mendizabal, Aitor Zugasti, Eneko Madina, Joseba Igartua, Xabier Larrea, Joseba Agirre, Ander Zabarte, Andoni Guridi, Pablo Arejolaleiba, Luis Urigoien eta Iban Isasti.\nLasterkari horiek orain, Hiru Haundiak dute buruan. Gehienek hartuko dute parte. datorren asteburuko proba horretan. 100 kilometroko mendi lasterketan, Gorbea, Anboto eta Aizkorri igoko dituzte. Kirol honekiko zaletasuna Oñatin badagoen seinale.


Nola egokitu zure enpresa koronabirusaren ondoko normaltasun berrira - Euskaltel Blog\nNola egokitu zure enpresa koronabirusaren ondoko normaltasun berrira\nKoronabirusak gurekin jarraitzen du, eta aurrera begira ere gurekin jarraituko du tarte batez. Beraz, ikasi egin beharko dugu gaixotasunaren agerraldi berriekin eta unean uneko konfinamenduekin bizitzen. Eta horretarako prest egon behar duzue enpresok.\nTeknologia aliatu egokia da egoera berrira egokitzeko, baina teknologia izatea ez da aski; teknologiak negozioan ongi txertatuta, egokituta eta lerrokatuta egon behar du; hau da, modu eraginkorrean lotu behar dira teknologia eta negozioa.\nEta zein enpresa daude ondoen prestatuta bere negozioarekin jarraitzeko? Zalantzarik gabe, enpresa erresilienteak dira errealitate berriari ongien erantzun diotenak eta beren jarduerari eutsi ahal izan diotenak, urruntze soziala, joan-etorririk eza eta COVID-19ak ezartzen dizkigun arau berri guztiak gorabehera.\nOro har, enpresa erdidigitalei buruz ari gara, Euskaltel taldearen bezero zareten enpresa asko bezalakoei buruz. Lan-jarduerari eusteko beharrezko tresna teknologikoak dituzue, eta behar den informazio guztia duzue eskura uneoro.\nGure aldetik, Euskaltel taldeak ahalegin handia egin du enpresei egoera berriari aurre egiten laguntzeko. Horretarako, telelanerako behar dituzuen bitarteko guztiak jarri ditugu zuen eskura: sarbide korporatiborako konektagarritasuna; komunikazio bateratuak, lankidetza-soluzioak, hala nola Office365; eta aplikazio eta informazio korporatiboetarako sarbidea. Izan ere, telelana geratzeko etorri da, eta uste dugu etorkizuneko lanpostua ‘lanposturik gabea’ izango dela. Lanpostu horretan, segur aski, ez dugu izango egunero joateko leku fisikorik, baizik eta edozein tokitatik eta edozein unetan lan egingo dugu, azkar, seguru eta errendimendu osoz.\nHurbiltasuna, segurtasuna eta eskuragarritasuna\nEuskaltel taldeak plataforma berean integratzen ditu hurbileko datu-zentroen sareak, zure sare korporatiboa eta hodei publikoa, beste behar batzuk ere kontuan hartuta, hala nola gailuak; konektagarritasun korporatiboa; segurtasuna eta kudeaketa, betiere enpresa osoa inplikatzen duen ikuspegi orokor batetik; teknologia gaitzaileak; komunikazio bateratuak; lankidetza-tresnak; sistema eta aplikazio guztietarako eta informaziorako sarbidea.\nJakin badakigu, gainera,’normaltasun berrian’ beharrezkoa dela zenbait tresna inplementatzea, hala nola edukiera kontrolatzeko sistemak, deskontaminazio-sistemak, arkuak, detektagailuak edo soluzio termografikoak, Euskaltel taldean lantzen ari garen enpresen errealitate berrirako soluzioak.\nEuskaltelek, Merkaturekin elkarlanean, errealitate berrira egokitzen laguntzeko aholkularitza-zerbitzua jarri du martxan. ‘Empresa Adaptada’ zure konpainiaren normaltasun berriranzko bilakaera finkatzeko pentsatutako laguntza da, egin beharrekoak ongi finkatzen eta zure negozioaren digitalizazio-mapa osatzen lagunduko dizuna. Ez gara teknologiaz bakarrik ari, baizik eta prozesuez eta pertsonez, batez ere.\nHelburua da, teknologia- eta antolaketa-adituen laguntzarekin, errealitate berrira egokitzeko behar diren ezagutzak identifikatzea eta garatzea, eta, gainera, lehiarako abantaila iraunkorra izatea, ‘Normaltasun Berria’ deritzonaren testuinguruan. Garatu dituzuen jardunbide egokietatik ikas daiteke; orain, estali gabeko arloak ere identifika daitezke, ekintza-plan antolatu bat marrazteko, telelanaren testuinguru berrian enpresak urruneko ekipoekin jarrai dezan ziurtatzeko eta urruneko lan-eredua lehiarako balio bihurtzeko.\nEnpresen errealitate berrirako gure soluzioei buruzko informazio gehiago jaso nahi baduzu, harpidetu gure buletinera edo jarri harremanetan zure aholkulariarekin.


CES Vasco > Erakundea > Gardentasuna\nErakundea > Gardentasuna\nEuskadiko Ekonomia eta Gizarte Arazoetarako Batzordeko gardentasun atariaren asmoa da herritarrei aldian behin euren jarduerekin zerikusia duten jarduketa publikoaren kontrolari eta funtzionamenduari buruzko informazio eguneratua ematea, Gardentasunari, Informazioa Eskuratzeari eta Gobernu Onari buruzko abenduaren 9ko 19/2013 Legean xedatutakoa betez.\nEuskadiko Ekonomia eta Gizarte Arazoetarako Batzordea 1995eko urriaren 11n sortu zen, eta gaur egun maiatzaren 17ko 8/2012 Legeak arautzen du. Horren arabera, Euskadiko Ekonomia eta Gizarte Arazoetarako Batzordeak ezaugarri hauek ditu:\nGobernuaren eta Legebiltzarraren erakunde aholku-emailea da, Euskal Herriko ekonomia- eta gizarte-interes ezberdinek ekonomia- eta gizarte-politikan esku har dezaten.\nBatzordeak nortasun juridiko propioa du, Euskal Autonomia Erkidegoko administrazioarena ez bezalakoa.\nEusko Jaurlaritzari eta Eusko Legebiltzarrari dagokienez autonomia eta independentzia osoz garatzen ditu bere eginkizunak.\n- Presidentea: Emilia M. Málaga Pérez\n- Idazkari nagusia: Olatz Jaureguizar Ugarte\nEuskadiko Ekonomia eta Gizarte Arazoetarako Batzordeak eginkizun hauek ditu:\nAutonomia ekonomiko finantzarioaren printzipioa betez, urtero bere aurrekontua onetsi eta betearazten du Batzordeak, eta Euskal Autonomia Erkidegoko Aurrekontu Orokorretan ezarritako kopuruekin finantzatzen da.\nAurrekontuaren laburpena 2022\nGastuen aurrekontuaren betearazpenaren laburpena 2021\nDiru-sarreren aurrekontuaren betearazpenaren laburpena 2021\nLansari-erregimena eta kalte-ordainketak\nCES-EGAB arautzen duen legearen 21. artikuluari jarraiki, Kontseiluko Osoko Bilkurak ezartzen duen lansaria jasoko du Presidenteak; kopuru horrek ez du inolaz ere gaindituko Eusko Jaurlaritzako sailburuordearen kargurako ezarritako lansaria. 2022 urterako 87.866,80 euro gordin izango da. Idazkari Nagusiak Kontseiluko Osoko Bilkurak ezartzen duen lansaria jasoko du; kopuru horrek ez du inolaz ere gainditu Eusko Jaurlaritzako zuzendariaren kargurako ezarritako lansaria. 2022 urterako 74.926,18 euro gordin izango da. Osoko Bilkurak onetsiko ditu kontseilukideek jaso ditzaketen esleipen ekonomikoak, CES-EGABeko eginkizun propioak burutzeko dedikazioak edo bertaratzeak sortzen dizkien gastuak ordaintzeko.\nCES-EGABeko langileen erregimena\nCES-EGABek zazpi langile ditu, araudian jaso den moduan, lan eskubidearen menpeko harreman baten bidez. Langileen hautaketa deialdi publiko bidez egiten da, merezimendu eta gaitasunaren printzipioetan oinarritutako sistemen bidez.


Elkarte historia - IDOKI Euskal Herriko Etxe Ekoizleak\nIDOKI janari mahainak\n1989.urtean, Euskal Herriko Etxe Ekoizleen Elkartea (EH EEE) sortu zuten laborariek, helburu hauekin :\nEtxe-ekoizleak defendatu, ordezkatu eta egituratu\nElgarrekin informazioa hartu, trukatu eta eskuratu\nEuskal Herriko etxe ekoizpenak identifikatu, ezagutarazi eta saldu\n1992. urtean, elkarteak IDOKI kalitate agintza sortu du.\nINPI egituran erregistratua denez, IDOKI markaren baliapena babestua da.\nHogoitahamar urtez, elkarteak hainbat lan-ardatz landu ditu Euskal Herriko etxe ekoizleak egituratzen laguntzeko, desmartxaren kalitatea eta berezitasuna kondutan hartuz.\nJanari sanotasuna, Kalitatea eta Ekoizpenen dibertsifikazioa\nMerkaturatzen den ekoizpena sanoa izan behar du, Europear sanitario legeria aplikatzen da etxe ekoizle guziei.\nAzken urteetako bilakaera ikusiz, aitortu behar da legeriaren aplikatzeko moldea egokitzen dela etxe-ekoizleen errealitateari, bereziki etxe-gasna egileenari.\nAdministrazioarekin batean, elkarteak kideei legearen berri emaiten deie, baita formakuntzak eta laguntza teknikoa ekartzen. Ekoizpenen kalitatea lantzeko eta ekoizpen berriak pikoan ezartzeko formakuntzak proposatzen dira urtero.\n1989.urtean, etxe ekoizle arrunt guti ginen eta bakoitzak bere alde lan egiten zuen.\nEuropear sanitario legeriaren aplikazioarekin 1992 urtean, etxaldeko transformatze-lekuan sekulako obrak egitekoak genituen gehienek. Administrazioari begira, aterabide amankomuna atxeman nahian bildu ginen.\nOndorioz, gure ofizioari doazkion galdera bereziei ihardesteko egituratu gira, eguneroko lanetan beharreko informazioa, formakuntza eta gogoeta gunea sortuz.\nIDOKI kalitate agintzaren sortzea\n1992. urtean IDOKI kalitate agintza sortu dugu etxe-ekoizpenaren nortasuna zaintzeko.\nEtxe ekoizle izatea eta ekoizpenaren kalitatea erakartzen duten ezaugarriak idatziz eman ditugu.\nZirkuito laburrak jadanik : ekoizleak bere ekoizpena baloratu behar du salmenta zuzenari esker.\nJendearen heineko etxaldean lanean hartzea kalitatearen seinale da.\nEkoizpenaren heina egokitu behar da jendeak eramaiten ahal duen lan zamari. Nahi dugu jendeak lana ongi egiteko ahala ukan dezan, behar den denbora hartuz ekoizpena ontzeko.\nLan-molde arduratsuak hautatu ditugu, erosleak gureganik igurikatzen dituen pratikak bideratzen ditugu etxaldean. Denbora berean, koizpenaren kalitatea, laborariaren bizi-kalitatea eta irabazia zaindu nahi ditugu.\nEtxe-ekoizpenak ez duenez legezko ezagutzarik, IDOKI kalitate agintzak hutsunea bete du.\nKalitatezko etxe ekoizpena zehazten dituen arauak sortu dira eta kanpoko kontrola sistema bat plantan eman da. Euskal Herriko egiazko etxe ekoizpenen nortasuna frogatzen du IDOKI-k.\nIDOKI ezagutarazi eta elgarrekin saldu\nAhal bezain beste laborariei tokia egin nahian merkatuan, IDOKI etxe-ekoizpenak ezagutarazteko urratsak elgarrekin eramaitea erabaki dugu.\n1996 urtean, Idoki etxe ekoizleak egituratu dira SALTZE kooperatibaren baitan salmenta aukera berriak ikertzeko. Adibidez, ardi gasna egileak Parise ondoko kremeriekin harremanetan sartu ziren eta feira handiak elgarrekin egiteko antolatu zen beste laborari talde bat. Berriki, SALTZE egitura desegin dute.\nSalmenta zailtasunak ezagutu aitzin, laborariek jakin dute elgar-aditzen saltze-forma berriak probatzeko elgarrekin. Geroztik, Idoki etxe ekoizle taldeek saltegi finkoak ideki dituzte Euskal Herriko lau xokoetan.\nAMAP erosle taldeen garapena Euskal Herrian\n2005 urtean, laborantza iraunkorra sustatzeko AMAP ® erosle taldeak sortzeko parioa egin du elkarteak. Zazpi urtez, kontsumitzaile taldeak lagundu ditugu sortzen eta egituratzen.\nGeroztik, lekukoa hartu du INTER-AMAP-PAYS-BASQUE (IAPB) elkarte berriak eta Ipar Euskal Herriko AMAP taldeen sarea bateratzen du.\nAMAP hitzarmenak laborantza iraunkorra sustatzen du : ekonomikoki bizigarria, zozialki zuzena eta ekolojikoki sanoa.\nEtxe ekoizpenen ezagutza\nGaur egun, « Etxekoa » edo « « etxe-ekoizpena » denak funtsezko arrakasta du kontsumitzaileen artean. Frantses estatu mailan, legezko definiziorik ez denez, etxe-ekoizpenen irudia desbideratzeko arriskuan da.\n1999tik 2005 urtea artean, « etxekoa » hitzaren baliapena zehaztuko zuen laborantzako lege xedearen idazte lanetan parte hartu du elkarteak. Maleruski, lege horren gauzatze dekretua ez da sekulan argitaratu. Bakarrik, definizio batzu plazatu dira etxeko-gasna eta (Label Gorri) oilaskoentzat.\nFrantses eta Europear estatu mailan, lege baten alde egiten jarraitzen du elkarteak, egiazko etxe ekoizlea et kontsumitzailea babesteko.\nAnartean, IDOKI kalitate agintza beharrezkoa dugu denek.


Berenize - Wikipedia, entziklopedia askea.\n? (51/61 urte)\nMarcus Julius Alexander (en) (41 - 43)\nHerod of Chalcis (en) (44 - 48)\nPolemon II.a (48 - 49)\nJulius Hyrkanos (en)\nHerodes Agripa II.a\nBerenize Ziliziakoa edo Julia Berenize Herodes Agripa I.a Judeako erregearen alaba izan zen. Anaia Agripa II.a bezala, erromatarren menpeko erregina izan zen. Erromak uzten zion gaur egungo Siriako hainbat lur gobernatzen zuen.\nPolemon Ziliziako erregearekin ezkondu izan zen, baina Agripa II.gana bueltatu zen. Judeako matxinadako garaian, Tito liluratu zuen Berenizek. 75ean Titorekin Erromara joan zen. Hala ere, Vespasiano enperadoreak Tito semeari agindu zion Berenize Siriara bueltarazteko.\nBerenizeren influentzia handia izan zen. Hala diote Juvenalek, Satirae, vi, eta Tazitok, Historiae ii. 2.\nHalaber, Berenize hainbat libururen oinarria da: Jean Racineren Bérénice, (1670), eta Pierre Corneilleren Tite et Bérénice.\nWikimedia Commonsen badira fitxategi gehiago, gai hau dutenak: Berenize\nOrriaren azken aldaketa: 4 otsaila 2019, 14:25.


Jarri gresitea | Consumer\nGresite-pieza txikiak errazago instalatzeko, tesela izeneko baldosa batean biltzen dira.\nIrudia: William Byrd\nTamaina txikiagatik kontrakoa dirudien arren, gresitea jartzea haren mantentze-lana eta garbiketa bezain erraza da. Estaldura hori txikia denez, pieza bakoitza pieza batean jartzea zaila izango litzateke, eta, beraz, zenbait pieza tesela izeneko baldosa bakar batean egiten dira. Beste edozein zeramikazko piezaren antzera instalatzen da lurzoruan edo hormetan.\nUrratsez urratseko instalazioa\nGresitea material horren zenbait unitatez osatutako multzotan edo “teseletan” lortzen da. Pieza bakoitza pieza batean jartzea garestia izango litzatekeenez, baldosa baten antzeko formatuan saltzen da, gainazalean hainbat koloretako piezak konbinatzeko aukera ematen duena, baita apaintzeko ere. Horretarako, nahikoa da gresite-unitate batzuk kentzea eta horien ordez lehenengoarekin konbinatzen edo alderatzen duen kolore bateko beste batzuk jartzea.\nMateriala erostean, behar-beharrezkoa den gresitearen %10 gehiago erosi behar da gutxienez. Lana egiten den bitartean piezak hornituko direla ziurtatzeko modu bat da, eta, konponketarik egin behar bada, ordezko piezak edukitzeko modu bat.\nTeselak erdigunetik hormaren edo lurzoruaren alboetara jartzen dira\nGresite-tesela jartzea baldosa edo azuleju baten instalazioaren antzeko prozesua da. Pieza horiek finkatzen diren gainazalak garbi, nibelatuta eta leun egon behar du. Teselak erditik hormaren edo lurzoruaren alboetara jartzen dira, tamaina doitzeko moztu beharreko piezak gainazalaren ertzetan gera daitezen.\nEuskarririk egokienetako bat mortero hidrofugoa duen emokadura fin bat da, baina proiektatutako hormigoia, proiektatutako igeltsua eta pladurreko taulak ere egokiak dira.\nLehenengo urratsean, zementu-kolazko hiru milimetro inguruko geruza bat zabalduko da gainazalaren gainean, eta han gresite-plakak jarriko dira. Pieza horiek lerrokatu egiten dira pieza guztien artean distantzia bera egon dadin, hormaren kontra irmo jartzen dira eta gomazko maza batez leun kolpatzen dira, ondo heldu dadin. Mailuaren eta teselaren artean zurezko erretal bat jarri behar da kolpeak piezari zuzenean eragin ez diezaion. Teselak jarri ahala, egiaztatu behar da denak maila berean geratzen direla eta bat ere ez dela besteen gainetik ateratzen.\nJunturak berdintzeko prozesua teselen bilbaduraren materialaren arabera aldatzen da: sarea, paper kolatua edo paper gardena. Sarearen kasuan, zementu-kola lehor dagoenean, junturak produktu berezi batekin betetzen dira (junturetarako deformagarria den morteroa). Ondoren, kristalak garbitzeko gomaz kendu eta belaki heze bat pasatzen da teselen gainean.\nJuntura-prozesua teselen bilbaduraren materialaren arabera aldatzen da\nKolatutako papera bada, zementu-kola lehor egon arte itxaron behar da. Hezetasuna kendu ondoren, plakak estaltzen dituen papera busti, kontu handiz kendu eta, kola-hondarrak garbitu ondoren, junturak bete baino 24 ordu lehenago itxaron behar da.\nPaper gardenaren kasuan, kola-zementua lehortutakoan, plakak estaltzen dituen papera kentzen da (kasu honetan ez da busti behar), junturak betetzen dira eta teselak garbitzen dira.\nKomeni da zapi osoak behin jartzea, pieza berean hainbat trinkotasuneko pasta egon ez dadin.\nbainugela gresite-eu Plancha-eu


Motorzaleen bide-prestakuntza indartzeko plana prestatu du Trafiko Zuzendaritzak | Consumer\nMotorzaleen bide-prestakuntza indartzeko plana prestatu du Trafiko Zuzendaritzak\nMaiatzera arte 150 pilotu hil ziren, 2006ko epe berean baino %24 gehiago\nTrafiko Zuzendaritza Nagusiak (TZN) jakinarazi du motorzaleen bide-prestakuntza indartzeko talka-plan bat jarriko dela abian. 2007ko azken hilabeteetan hartuko du indarra eta lau urteko epean gauzatuko da.\nIzan ere, motozikletak dira 2004az geroztik zirkulazio-istripuetan hildako eta zauritu larrien kopurua areagotzen duen garraiobide bakarra. Ezbehar-kopuruak okerrera egin du aurten: maiatzera arte 150 motorzale hil dira, iazko aldi berean baino %24 gehiago. 2006an hildako 326 pilotuak gainditzeko bidean daude datu horiek.\nDGTren helburua da gida-azterketan bi gurpilen gaia zabaltzea, arrisku-jarrerei zehapen handiekin aurre egitea eta zilindrada jakin bateko ibilgailuetan sartzeko adin-muga arautzea.\nProiektuak etorkizuneko motorzaleen prestakuntza azpimarratzen du, aseguru-poliza hartuko luketen ikastaro edo ziurtagirien bidez. Era berean, zilindrada jakin batera iristeko adina graduatu eta zehaztu nahi da, ikuskapen ibiltariak bultzatu motoen eta aseguru-paperen trukea kontrolatzeko, eta turismoen antzeko Prever plana sustatu nahi da.\nBeste neurri bat da BEZ murriztua aplikatzea kaskoa, botak, eskularruak, etab. bezalako jantziei. Arropa desegokiarekin motorra erabiltzea ere debekatu liteke eta hiriguneko kontrolak hobetu.\nBideta formación-eu motoristas-eu


Honi buruz | Donegaztian\nDonostia, Euskal Herriko kostaldeko hiririk handiena, ingurune urbanizatua bada ere, oraindik, itsas zein barrualdeko hegaztiez gozatzeko atalaia xumea bezain baliagarria da.\nHegazti gehienak kanpoaldetako landa-eremuetan eta hiriko parkeetan konzentratzen badira ere, Donostiako beste hainbat puntu ere izan litezke behatoki inprobisatu egokiak.\nMigrazio-garaian adibidez, hiriaren gainetik pasatzen diren antzar edo kurrilloen bandoak edozein tokitatik behatu edo entzun daitezke. Neguan kostaldea eremu ezinhobea da, pasean edo gure hirian negua pasatzen duten hegaztiak ikusteko. Txenada hankabetzen arrantzatzeko artaziak ohiko irudiak dira gure hondartza eta portuetan migrazioaren hasiera eta bukaera aldera. Pottorroek eta martinek urteroko bisitariak ditugu negu aldean, portuan atsedena eta babesa aurkituz tenporal egunetan. Zangak, Paseo Berritik ikusitako paisaiaren noizbehinkako elementuak dira, haien ugaritasuna migrazio garaietan handituz.\nItsas-hegaztien artetik aipatzeko modukoa da ubarroi mottoduna, gure goiburua apaintzen duena eta duela urte batzuk arte Gipuzkoa osoan erabat desagerturik zegoena. Pixkana-pixkana, Donostiako koloniak pizgarria direlarik, gero eta gehiago zabaltzen ari da espezie hau Euskal Herrian.\nDone Bastian toponimoa Donostia bilakatu zen garaiko hegazti adina ikusiko ote ditugu noizbait? Prozesu horren lekuko izango garelakoan Euskal Herriko txoko honetan ikusitako hegazti guztien berri ematen saiatuko naiz.\nCorrelimos de Temminck en Plaiaundi ekaina 30, 2018\nEl aposematismo de las Zigaenas uztaila 16, 2018


WC67K zerbitzuguneko presio elektrikoaren balazta, bihurgailuaren makina hidraulikoa, CNC makina zerbitzatzeko makina - ACCURL\n1.Zerbitzuen zenbakizko kontrol sistema balazta-prentsaren mainframearekin dago lotuta.\n2. Lan anitzeko programazio-funtzio anitzeko prozeduren automatizazio automatikoa eta etengabeko posizionamendua lortzea ahalbidetzen du, baita atzerako atzeko posizioak eta hegalen blokeoaren doikuntza automatikorako doikuntza ere.\n3. Makina kontagailuaren zenbaketa funtzioa ematen da, denbora errealean prozesatzeko kantitatearen eta potentzia-hutsegitearen memoria tapa eta blokeko hegalen posizioen memoria, baita prozedurak eta parametroak ere.\n4. Inportatutako baloia bearing berunezko torlojua eta lineako gida trenbide atzeko tapagailua erabiltzen dira atzeko tapagailuaren kokapenaren zehaztasuna ziurtatzeko, makinaren doitasuna handiagoa izan dadin.\nBalazta prentsarako zehaztapen teknikoa\nModel Presioa okertuz zutabeak Open eztarria Slide Motor Machine\nKN Leng (mm) Distantzia (mm) Altuera (mm) Sakonera (mm) Trazua (mm) Energia (kW) Tamaina (mm)\n1.Zer galderari erantzun 24 orduetan balazta prentsarako.\n2. Fabrikatzaile profesionala, industria-teknologian esperientzia gehiago dago 18 urtez gure produktuekin\n3. Doako ordezko piezak eta zerbitzua eskaintzeko bermea 24 hilabeteko epean\n4. Teknologiaren euskarria Prestakuntza bideoaren eragiketa ematea\n5.Prestako prestakuntzako langileentzako zerbitzua.\nModelo zenbakia: WC67K / Y\nZiurtagiria: ISO 9001: 2000, ISO9001\nMota: sakatu flexioaren balazta\nmantentze-lanak: 5 urte\nKontrol sistema: Estun\nsistema hidraulikoa: Bosch rexroth\nBehe-tentsioko elektriko nagusia: Schneider\nBoladun torlojua, gida lineala: HIWIN prentsa-balazta egiteko\nSteel plaka 7 ardatz 400 Ton 6000 MM cnc prentsa balazta tolestatzeko makina CE eta CQC batera\n4 ft sakatu balazta, prentsa hidrauliko balazta makina, plaka bihurgune makina, sakatu balazta tolesteko makina\n100T 2500 2 ardatz kontrolatzeko presio hidraulikoak tolestatzeko makinak\ncnc torreta zulatzeko prentsa makina-erreminta\ncnc hidraulikoa servo hidraulikoa altzairu herdoilgaitza burdina altzairu herdoilgaitzezko plaka presiozko tolestea tolesgarri makina


Gipuzkoako zahar etxeetako greba beste hilabetez luzatuko du ELAk | Gizartea | Berria\nGipuzkoako zahar etxeetako greba beste hilabetez luzatuko du ELAk Tamaina handiagoan ikusi\nELA sindikatuak deituta, agerraldia egin dute gaur Gipuzkoako Foru Aldundiaren aurrean herrialdeko zahar etxeetako langile ugarik, eta agerian utzi dute greban jarraitzeko asmoa. Gaur amaitu dute hilabete osoko greba bat, eta beste hilabetean behintzat segitzeko asmoa agertu dute: martxoaren 8ra arte. «Mingostasunez eta haserre» eman dute mezua; izan ere, 2018ko irailetik ari dira herrialdeko lan itun baten alde egiteko mobilizazioetan, eta dagoeneko 207 egun daramatzate greban. ELAk du gehiengoa sektorean, baina ez da grebak egin dituen bakarra: LAB sindikatuak deituta ere hainbat mobilizazio eta greba egin dira.\n«Argi eduki dezatela ez garela geldituko», adierazi dute langileek. Gatazka hasi zenetik patronalak langileekiko «prepotentziaz» jokatu duela argudiatu dute, eta Gipuzkoako Foru Aldundiak ere ez diela inolako babesik erakutsi. Erakunde horrexen aurrean egin dute agerraldia, hain justu, auzian duen erantzukizuna gogora ekartzeko; izan ere, zahar etxeetako toki gehienak erakunde horrek itundutakoak dira, eta neurriak eskatzen ari zaizkio langileak. Gaur ere egin diote galdera: «Gipuzkoako Foru Aldundiak ez al du ezer esateko eta egiteko ere? Jarraituko al du estaldura ematen jarduteko modu horri?».\nEz da ezustekoa izan gaurko deialdia. Urtarrilaren 23an egin zuten azken bilera sindikatuek eta patronalak, eta langileen ordezkariek argi utzi zuten orduan gatazka gordintzeko arriskua zegoela. Patronalaren proposamen bat jasotzeko esperantzarekin joan zirela adierazi zuten, baina «onartezina» izan zela enpresetako ordezkariek erakutsitako jarrera: salatu zuten patronalak ez zituela kontuan hartu nahi langileen eskerik oinarrizkoenak ere. Hain justu, proposamenean 2019-2022 urteak hartzen ziren aintzat: 2017. eta 2018. urteak galduta daude. Sindikatuek usu utzi dute agerian ez daudela prest «marra gorri» hori onartzeko, eta, horregatik, adierazi zuten kalean jarraitu beharko zutela: «Greba gehiago izango dira: seguru. Eta egoera ikusita, gainera, luzerako izango da». Gaur mezu hori bera berretsi dute: «Ez dago beste biderik».\nGatazka hasi zenetik, langileen lan baldintzak hobetzeko neurri bakar bat egon da, baina herabea izan zen, eta herrena: iazko azaroaren 8an UGTk soldaten gaineko itun bat hitzartu zuen enpresekin, baina langileen ordezkaritzaren %10 besterik ez du sindikatu horrek sektorean, eta beste sindikatuek ez zuten ontzat jo. ELAko ordezkariek gaurko agerraldian adierazi dutenez, hainbat enpresak «akordio miserable» hori ere ez ezartzea erabaki dute, eta patronalaren jarrera agerian uzten du horrek.\nHoriek horrela, hilaren 12rako deituta dagoen negoziazio mahaira ez direla joango esan dute ELAko ordezkariek. Langileen oinarrizko eskabideak aintzat hartzen ez dituen proposamen «serio» bat mahai gainean jartzen ez den bitartean bilerak «antzerki» hutsa izango direla adierazi dute, eta ezin dela horietan parte hartu.


�Josetxo hargina�; herritar bat boterera nola iristen den kontatzen duen ipuina - GARA\n�Josetxo hargina�; herritar bat boterera nola iristen den kontatzen duen ipuina\nElkar-en irakurle hasiberrientzako bildumako, Batelako, azken lana aurkeztu zuten atzo, herriko seme bat udalera, boterera, herritarren laguntzarekin nola ailegatzen den kontatzen duen istorioa. Antxiñe Mendizabal editoreak adierazi bezala, egunotarako aproposa, Bulebarrean kanpatutako lagunei oparitzeko modukoa.\nMitxel Muruak harria lantzen duen gizon indartsu baten ipuina idatzi du. Nola diren gauzak, azkenean alkate bilakatzen da. «Nola? Logika bat jarraituz». Literaturaren aldarrikapen eta jolas gisa definitu zuen lana. «Literaturarik gabe, nola egin umea moralaz jabetzeko? Zer dagoen ongi eta zer gaizki jakiteko? Gaizki dago lapurtzea, baina zergatik? Literaturak badauka hezkuntzan zeregina, eta ipuin txiki honetan badago aldarrikapen hori: erakutsiko dugu, baina has gaitezen gauzak kontatzetik». Funtzio hori kontuan izan du zarauztarrak, eta literatura transmisioa dela pentsatzen duenez, zerbait hartu eta uzten duena, ipuin tradizionalaren egitura hartu eta forma berri bat ematen saiatu da.\nAhalegin hori alferrik litzateke, ordea, Antton Olariaga irudigileak espiritu hori jaso ez balu, istorioari bizirik eman ez balio.\nTestuinguruaz jardun ondotik, Usurbilgo marrazkilaria irudiez mintzatu zen. «Protagonista, Joxe, indartsua da, baina nola irudikatu? Esaten ez diren gauzetan oinarrituta: ez nekien bibotea zuenik, baina jarri egin diot, bizeps sendoak ere bai, nolako mailua egin erabaki dut, nola jantzi... Koherente izanez».\nPerspektiba ere landu du. Jakinarazi zuenez, normalean perspektiba geometrikoa erabiltzen da, baina umeena psikologikoa da gehiago, eta horretan ere fidela izan da. Bestalde, haurrei ikaragarri gustatzen zaienez gauzak errepikatzea, behin eta berriz marraztu du indarraren keinua.\nHaurrak ere izan dira idazle eta marrazkilari Elkarren Ilustrazio eta Ipuin Lehiaketan. Hagitz kontent daude parte-hartzearekin eta larunbatean, 12.00etan, banatuko dituzte sariak megadendan bertan.


August | 2016 | Osatzetik Arintzera\nAzken hitzaren jabe\n%A %B %e%q, %Y in Bizi gara!, Onkologikoak ez direnak, Sarean\nAste honetan Arantxa Iraola kazetariak artikulu sorta bikaina ekarri digu “Berria”-n pazienteen autonomiaz, aurretiazko borondateen dokumentuaz, zainketa aringarrietaz orokorrean, doluaz, elbarritasunaz, eutanasiaz… Interesgarria izan da kaleko jendearen iritziak ekarri izana, gaixoena eta senideena, bereziki prozesu onkologikoak ez direnak pairatzen dituztenak (Alboko Esklerosi Amiotrofikoa, Alzheimer,…). Baita ez gaixorik ezta gaixoen senidea ere ez den pertsona batena, etorkizunari begira argi daukana osasungileek berarekin zer egitea nahi duen eta zer ez. Azkeneko honen adibidea da Felix Ibáñez gasteiztarra (argazkian).\nGasteiztik ere Alberto Melendez paliatibistaren hitzak jaso dituzte, “Arinduz” elkartearen presidentea eta Araba ESIn koordinatzaile lanak egiten dituena alegia. Hiri hartatik ere Iñaki Saralegi intentsibistarekin egindako elkarrizketa gomendagarria da.\nBioetikan adituak, Koldo Martinez eta Mabel Marijuanen aportazioekin ekin zioten testu sorta honi, Nafarroatik eta Bizkaitik. Eta azken artikuluan beste bioetika aditu ezagun baten iritziak irakur ditzakegu, Marije Goikoetxearenak hain zuzen ere. Amaitzeko, Lurdes Zurbanobeaskoetxeak zahartzeaz hitz egin du, puzzlea ederki osatuz.\nPD.- Astea ondo borobiltzeko, gainera, igandeko egunkarian Arantxa Iraolak Felix Zubia medikua eta Anjel Lertxundi idazleekin egindako elkarrizketa mamitsua ekarri digute. Astelehen on!\n%A %B %e%q, %Y in Bizi gara!\nMedikuntzan oso ohikoa eta bitxia da “gazte” izandatzea bat ere gazteak ez diren gaixoak, bestelako irizpideak aplikatuz, interbentzio agresiboagoak planteatzeko ala ez alegia, tratamendu batzuen aukerak emateko ala ez, “amore emateko” ala ez. Muga zehazki non dagoen ez dakit, baina uste dut 80 urtetan dagoela, ez galdetu zergatik 80 urtetik gora zaharrak diren eta 79 dutenak gazteak.\nAspaldian, asko gogoratzen dudan paziente bat eduki nuen, arrastoa uzten duten horietakoa. Ez dut ondo gogoan hala ere zenbat urte zeukan hil zenean, 70 eta piko esango nuke. Kontua da bere azken hilabeteetan berak erdi txantxetan “zahartze goiztiarra” pairatzen ari zela esaten zuela. Erdi benetan esaten zuen. Bizitza guztian aktibo eta lanean eta azken etapan zauri nabarmenak ezin onartu .\nBistan da denboraren igarotzea kezka unibertsala dugula. Oroitzen naiz adibidez zer sentitu nuen Jimi Hendrix eta geure aita urte berean jaio zirela konturatu nintzenean. Hendrix bizirik balego biek adin bera edukiko zutela pentsatzen hasi eta ezin sinetsi, artean aita bizirik zegoenean.\nGoian Springsteenen argazkia ipini dut baina berdin ipini nezakeen Patti Smithena edo beste rokero zahar batena. Bai, rokero zaharrak. Sasoian egon arren, edo oso sasoian, Carlos Soria bezala, zortzimilakoak egiten segitzen duen 77 urteko gizona, agure gaztea, agurea azken finean (iraina al da?), baina inolaz ere ez gaztea.\nUda betiko balitz…\n%A %B %e%q, %Y in Bizi gara!, Sarean\nAtzoko Lander Garroren artikulua ezohiko horietako bat da, are ezohikoa udako sasoi honetan. Horregatik hain gustura irakurri dut, jende askok inoiz pentsatutakoa baina nekez adieraziko duena, are gutxiago uda garaian:\nPasa den astean izan nuen nire adiskide Mikel Garikoitz musikariaren seme Urtzi Errezolaren heriotzaren berri. Banekien gaixorik zegoela, baina irudikatu ere ez nuen egiten haren bizitza garaion amaitu zitekeenik. Azkenekoz Txingudiko merkataritza zentroan ikusi nuen, mutil puska sendoa, sasoikoa, aita bezain dotorea. Eta orain, jada, joana da betiko.\nZorionekoa naiz, (…) oraindik ez nagoelako oso gertuko inor galdu duten horien multzoan, nahiz eta badakidan hara joatea inoiz egokituko zaidala. Bizitzaren legea da. Kontua da orain arte itzuri egin diodala, hemen ditudala guraso, anai-arreba, seme-alaba (…).\nEzin dut imajinatu zein izango den Mikelen sufrimendua uneotan. Kontsolagarri izan dakiokeen hitzik ere ez daukat.\nGustatu zait doluminak zuzenean eman barik, Lander moldatu delako doluminak adierazteko Mikel Garikoitz lagunari. Eta estimatuko du lagunak, bien sûr. Bizitzaren legea da, hala da, laster edo berandu denoi tokatzen zaiguna. Geuri laster xamar, egia esan, geu beste multzo horretakoak gara: Gaur aitaren urtebetetzea zen, 74 urte beteko zituen baina duela 9 hil zen. Uda bete-betean. Eta abuztuaren 25ean amarena, 75 egin izango zituen berak, baina duela ia 2 joan zen.\nGustatu zait Landerrek daukana (familia) baloratzea, normalean suposatutzat ematen ditugun gauzak ez direlako betiko.\nDaukaguna baloratzea eta ospatzea orain hemen gaudela. Elkarrekin.\nGelditzen den denbora\n%A %B %e%q, %Y in Zineman\nUda, besteak beste, zinema ikus-entzuteko da, eta hortan nabil. “Le temps qui reste” François Ozon-ek 2005ean egindako filma da, halaber “Dans la maison” (2012) adibidez zuzendu zuena. Aktoreen artean Melvil Poupaud (Romain, paper nagusia), Jeanne Moreau beteranoa (Laura), Christian Sengewald (Sacha) eta Valeria Bruni Tedeschi (Jany) ditugu, eta izenburuak dena iradokitzen du. Izan ere, paralelismo bat baino gehiago topatu ditzakegu “Mi vida sin mí” (Isabel Coixet, 2003) eta beste honen artean.\nRomain-en istorioa kontatzen du beraz, estigma bikoitza duena, homosexuala eta gaixo onkologiko terminala den aldetik. Konplizitate handia dauka Laura bere amona aurrerakoiarekin, agian pertsonaia nagusiak heldulekurik garrantzitsuena duena. Bestela, Sacha mutil-lagunarekin harreman gora-beheratsua dauka, eta oso aipatzekoa da Jany eta bere bikotekidearen alde jokatu behar duen paper bitxia, eskatutako lan sexuala alegia.\nPelikulak efektu estetiko polit batzuk ditu, esate baterako oraingo prismatik ikusita lehenengo argazki-kamera digitalen agerpena. Azken eszena ere bisualki gustatu zitzaidan. Oro har hartuta baleko lana.\n“Gelditu denbora, eta eramango zaitut…”.


Konsumo Legea eta hizkuntza eskubideak - bizkaie.biz\nEuskerea berbagai III. urtea // 42. zenbakia - 2004ko urtarrilak 15\nTestuinguru horretan, administrazinoek (Jaurlaritza, aldundiak, udalak, mankomunidadeak...) eta beroneen barruko enpresek autortutako hizkuntza eskubideen jagole ez eze, praktikara eroateko orduan, garrantzi handiko papera jokatu leikie, besteak beste, lehen bezeroa, askotariko zerbitzuen eta produktuen konsumitzailea eta emoilea administrazinoak diralako, beraz, horra hor segidu beharreko lehenengo arrastoa. Baina, hori garrantzitsua izanda be ez da nahikoa. Izan be, eremu pribatuan eragin gura bada, besteak beste, udalakaz lankidetzan, hizkuntza paisajea elebiduntzeko edo euskera hutsez jarteko laguntza deialdiak, beharginak euskalduntzeko edo alfabetatzeko egitasmoak indartzea, merkataritza gune handietan euskerearen normalizazinoa ahalbidetzeko plangintzak, askotariko elkargoekaz euskerearen ezagutzea eta erabilerea indartzeko hitzarmenak, etab. leitekez sustatu beharrekoak, era horretara, Legean autortutako eskubideak eragingarriak izan daitezan baldintzak sortuko doguzalako, duda barik.\nHorrezaz ganera, gune euskaldunenetatik hasita, bezeroei eta zerbitzu emoileei daukiezan eskubideen eta betebeharren barri emoteko informazino kanpainak abian jartzea garrantzi handiko kontua da. Batzuetan, bezeroak hizkuntza eskubideak daukazanik be ez daki, zerbitzuak gazteleraz emoteko jokereak bere horretan segitzen dau eta, beraz, beste bide estrategiko bat horixe litzateke. Amaitzeko, onartu barri dan Legeagaz aurrera pausu handia egin da, baina, bidearen zati gehiena egiteko daukagu. Ekin daiogun lanari!\nEtiketa argiak, iragarki zuzenak, beherapenetan kalidadea jagon beharra eta abarrak ez dira nahikoa. Orain dala gitxi, Eusko Legebiltzarrean onartutako Konsumo Legean jasoten danez, aurrerantzean, konsumitzaileen hizkuntza eskubideak be kontuan hartu beharko dira. Bada, egindako pausua garrantzi handikoa eta barritzailea da. Batetik, hizkuntza eskubideen kontuak ez daualako bereizitako tratamenturik euki, hau da, Legeak aztertzen eta finkatzen dauzan askotariko alderdien inguruabarrean hizkuntza eskubideena be kokatu da (Catalunyako edota Quebec-eko eredua). Bestetik, konsumitzaileen eskubideak era integralean jaso dira. Batzuentzat gehiegi da jasotakoa, horrenbeste ezen –erdaldunen– hizkuntza eskubideak urratzen diran, beste batzuentzat, ostera, labur geratu da.\nJaurlaritzako hiru alderdiek emon deutsie babesa Lege barriari, izan be, ez PP ez eta SA taldea ez ziran, arrazoi desbardinak dirala tarteko, pleno aretoan agertu. Sozialistek, barriz, ez eben kontrako botorik emon, baina, besteak beste, hizkuntza eskubideen aitamenak batzuen eskubideak urratzera heldu leitekelakoan, abstenidu egin ziran. Erdaldunen eskubideak mugatzen ei dira. Halan da be, taberna bat zabaldu behar dozunean, aldi berean gehienez hartu ahal dozun lagun kantidadea ezartzen jatzunean, zabaltzen dozun aretoko komunek bete beharreko baldintzak ezartzen jatzuzanean, hesi eta holakoen bidez, jantokia eta komunen arteko bereizketa jarri behar dala esatean, ordutegiak ezartzean edota musika ekipoak eta tabernaren kategoria buztartu egiten diranean, jaubeen nahierako jokabideei hesia jarri eta erabiltzaileen –bezeroen– eta ingurukoen segurtasuna jagoteko eta eskubideak gailentzeko pausuak egiten dira. Batzuetan, hesi jartze hori arrazoizkotzat eta ezinbestekotzat hartzen da, jagon beharreko ahalmenen artean hizkuntza eskubideak dagozanean bestela jokatzen da, baina.\nSozialistek erdaldunen hizkuntza eskubideak jagoteko etenbako ahaleginak egiten dabez, baina euskeraz dakienen eskubideak jagon daitezan noiz egingo dabez pausuak? Badaukie horretarako aukera nahikoa, ez EAEn gobernetan daben udal eta mankomunidadeetan bakarrik, baita Nafarroan edota lekuan lekuko hizkuntzak normalizetako Legeak eta epaiak bete barik segitzen daben Estaduko administrazinoaren barruko zerbitzuetan be. Baina, onartu barri dan Legera bueltauko naz.\nEuskereak geroz eta hiztun gehiago daukaz, hizkuntza komunidadea indartzeko eta zabaltzeko, geroz eta erabilera eremu gehiago (besteak beste, lan munduan eta zerbitzuen arloan) behar dabezan hiztunak. Kontuak kontu, hizkuntza eskubideak urratzen diranerako zigor neurririk ez aurrikustea falta handia da, baina, ulergarria dan hutsunea, bestalde. Izan be, gitxiengo batek darabilen gitxiagotutako hizkuntza baten kontuan, aurrera egin ahal izateko, konbenzimentuaren bide neketsua da segidu beharrekoa, bide batez, beharra apurka-apurka sortuz eta behar horreei erantzun ahal izateko bitartekoak bideratuz.


“Zarautz oso herri solidarioa da; boluntario asko apuntatu zaizkigu bigarren azokan errefuxiatuei laguntzeko” - Diario de Noticias de Navarra\nGurutze Agirre eta Esther Larramendi Hotz zarautz elkarteko kideak\n“Zarautz oso herri solidarioa da; boluntario asko apuntatu zaizkigu bigarren azokan errefuxiatuei laguntzeko”\nGurutze Agirre eta Esther Larramendi Hotz Zarautz elkarteko kideak dira. Bigarren eskuko azoka ireki zuten errefuxiatuei laguntzeko Zarautzen. Abenduan zabaldu zen eta hilabete bat irekita eduki ondoren, larunbatean izan zen azken eguna.\nandrea zipitria 08.02.2020 | 14:22\nEsther Larramendi (ezkerrean) eta Gurutze Agirre (eskubian) bigarren eskuko azokako dendan.\nzarautz - Gurutze Agirre eta Esther Larramendi Hotz Zarautz Gobernuz Kanpoko Erakundeko kideak dira. Errefuxiatuen egoerak kezkatuta, elkarte honetan parte hartzea erabaki zuten. Horrela, urtero Zarautzen antolatzen duten bigarren eskuko azoka bezalako ekintzak egiten ditu-zte. Abenduaren 5ean ireki zuten eta larunbatean, urtarrilaren 5ean izan zen azokaren azken eguna.\nNola bururatu zitzaizuen bigarren eskuko azoka bat egitea?\n-Esther Larramendi: Lehenengoa Malekoian egin genuen 2017. urteko maiaitzean. Konturatu ginen jendeak behar ez zituen gauza asko zituela etxean eta kartel moduko batzuk jarri genituen kalean gauza horiek gurera ekartzeko.\n-Gurutze Agirre: Londresen ohitura handia dago horrelako gauzak egiteko eta pentsatu genuen modu ona zela horrelako zerbait hemen egitea. Horrela, herritar eta denda askok eman dizkigute gauzak eta produktu horiek salduta irabazten den dirua errefuxiatuentzat izango da.\nOrain Gabonetan egiten duzue bigarren eskuko azoka?\n-E.L.: Bai, halaxe da. Buruari bueltaka pentsatu genuen ideia ona izango zela Gabonetan bigarren eskuko azoka bat egitea. Lokal hau itxita zegoen, Udalarena zen eta beraiek hitz egin eta utzi egin ziguten.\n-G.A.: Udalari asko daukagu esker-tzeko. Ez digute arazorik jarri inoiz. Aurten gainera, alkatea etorri zitzaigun eta berak galdetu zigun lokala behar genuen.\nBigarren eskuko azokan irabazitako dirua zein elkartetara doa?\n-G.A.: Lau elkartetara bidaltzen da dirua: Zaporeak, Salvamento Marítimo Humanitario, Café Rich Greziako Richona kanpamentuan dagoena eta En Red Sos Refugiados (Atenas).\n-E.L.: Lau kausa horiekin egiten dugu lan. Orduan, ateratako diru guztia lautan zatitzen dugu.\nZenbat diru lortu duzue aurten?\n-G.A.: Oraindik ez dakigu. Iaz adibidez, 7.000 euro eman genizkioen elkarte bakoitzari. Hau da, guztira 28.000 euro lortu genituen errefuxiatuei laguntzeko.\n-E.L.: Kantitatea ez dakigun arren, badakigu asko saldu dela.\nHerri solidarioa al da Zarautz?\n-G.A.: Bai, Zarautz oso herri solidarioa da. Gu zortzi gara, baina boluntario asko gerturatzen zaizkigu. Bigarren eskuko azokan adibidez, jende askok lagundu digu.\n-E.L.: Laguntza asko jasotzen dugu Zarauzko herritik.\nZein motatako ekintzak egiten dituzue?\n-G.A.: Bi ekintza mota egiten ditugu: sentsibilizazioa eta errefuxiatuentzat dirua lortzeko ekintza ezberdinak. Sentsibilizazioaren barruan, mahai-inguruak, dokumentalak... egiten ditugu. Diru bilketan aldiz, bigarren eskuko azoka hau edota jertseak eta kamisetak saldu egiten ditugu.\n-E.L.: Euskal Herriko Itzulian ere parte hartu genuen. Pintxoak eskatu genituen herri osoan zehar eta ehundaka pintxo jaso genituen. Itzulia hasten zen parean jarri ginen gure edari eta pintxoekin eta jaso genuen diru guztia Zaporeak elkarteari eman genion. Intxaurrondon ere lan egin izan dugu ospatzen den pintxo lehiaketan.\nBadira hona etorritako errefuxiatu batzuk. Ba al duzue beraien berri?\n-G.A.: Bai, Siriatik etorri ziren bi familia 2017. urtean eta Zarautzen zegoen etxe bat utzi zitzaien urte osorako. Orduan, beraiei laguntzen ibili gara aspektu askotan. Eskoletan, sendagileak... Beraiekin harreman handia daukagu. Gainera jarraipena egiten dugu. WhatsAppez hitz egiten dugu, beraien urtebete-tzeak ospatzen ditugu...\n-E.L.: Bai, hori da. Hasieran bi familiak Zarautzen bizi ziren baina orain familia bat, Donostian dagoen Intxaurrondo auzora joan da.\nUrte honetarako ba al duzue ekin-tzarik pentsatuta?\n-E.L.: Ez, oraingoz ez. Bi astetik behin egiten dugu bilera eta elkartzen garenean hurrengo ekintzetan pentsa-tzen hasiko gara.\nInteresa duten pertsonek nola lagundu dezakete?\n-G.A.: Edonola lagundu dezake, boluntario gisa edo diru-laguntza emanez, adibidez. Bi kontu korronte ditugu eta honako hauek dira: Caja Rural (ES73 3008 0181 3437 9030 5027) eta Caixa Bank (2100 1704 1602 0022 6749).


Zaldi urdin bat margotu zuen artista - Librería Va de Cuentos\nZaldi urdin bat margotu zuen artista.\n"Zaldi urdin bat margotu zuen artista" espresionismoaren aitzindaria izan zen Franz Marc (1880-1916) aleman margolariari egindako omenaldi bat da. Haren "Zaldi urdina" margolana Eric Carle-ren liburu honen abiapuntua izan zen. Carle-k bere arte irakasle Herr Krauss-i esker deskubritu zuen Marc-en obra, erregimen naziak margotzeko joera hura debekatuta zeukan garaian. Era, tonu eta ehundura guztietako koloreekiko gustua aurkikuntza eraginkor horretatik datorkio, hain zuzen ere.\n"Zaldi urdin bat margotu zuen artista" honek oinarri autobiografikoa du: Eric Carle-k bere burua irudikatzen du errealitatea zorrotz berritzen ez duen ilustratzaile gisa, hala bereizgarri zaion estilo batez jarduteko harrotasuna erakutsiz.


Salsein - Wikipedia, entziklopedia askea.\n42° 54′ 34″ N, 1° 00′ 26″ E / 42.9094°N,1.0072°E / 42.9094; 1.0072Koordenatuak: 42° 54′ 34″ N, 1° 00′ 26″ E / 42.9094°N,1.0072°E / 42.9094; 1.0072\nArgein, Audressein, Balacet, Les Bordes-sur-Lez, Sor eta Uchentein\n19 (%42.2) 25 (%55.6)\nSalsein (frantsesez eta ofizialki: Salsein) Okzitaniako udalerri bat da. Administratiboki Frantziako Ariège departamenduan dago, Okzitania eskualdean. 2013an 44 biztanle zituen.\n2007an Salsein udalerrian erroldatutako biztanleak 46 ziren. Familiak 20 ziren, horien artean 8 pertsona bakarrekoak ziren (8 bakarrik bizi ziren emakumeak eta 8 bakarrik bizi ziren emakumeak), 8 seme-alabarik gabeko familiak ziren eta 4 seme-alabak dituzten bikoteak ziren.\n2007an 44 etxebizitza zeuden, 24 familiaren etxebizitza nagusia ziren eta 20 bigarren erresidentzia ziren. 40 etxeak ziren eta 4 apartamentuak ziren. 24 etxebizitza nagusietatik 18 bere jabearen bizilekua ziren, 3 alokairuan okupaturik zeuden eta 3 doan lagata zeuden; 1ek gela bat zuen, 2 etxek bi zituzten, 3 etxek hiru zituzten, 5 etxek lau zituzten eta 13 etxek bost zituzten. 18 etxek euren parking plaza propioa zuten azpian. 9 etxetan ibilgailu bat zegoen eta 9 etxetan bat baino gehiago zituzten.\nSalsein udalerriko biztanleria-piramidea 2009an .\n2007an lan egiteko adina zuten pertsonak 27 ziren, horien artean 20 aktiboak ziren eta 7 inaktiboak ziren. 20 pertsona aktiboetatik 18 lanean zeuden (12 gizon eta 6 emakume) eta 2 langabezian zeuden (1 gizon eta 1 emakume). 7 pertsona inaktiboetatik 3 erretiraturik zeuden, 1 ikasten zegoen eta 3 "bestelako inaktibo" gisa sailkaturik zeuden.\n2000. urtean Salsein udalerrian 4 nekazaritza-ustiategi zeuden.\nSor (1,6 km)\nUchentein (2,0 km)\nLes Bordes-sur-Lez (2,2 km)\nAudressein (2,9 km)\nArgein (2,9 km)\nCastillon-en-Couserans (3,0 km)\nBalacet (3,1 km)\nArrien-en-Bethmale (3,3 km)\nVilleneuve (3,9 km)\nCescau (4,0 km)\nOrriaren azken aldaketa: 10 azaroa 2020, 20:49.


2017-05-19 / Mikel Arrizabalaga\nArantza, Igantzi, bera, Lesaka eta Etxalar herriek osatzen dute Nafarroako Mendialdeko Bortziriak. Bost herri hauek Bidasoa ibaiaren bi ertzetako magaletan kokaturik daude eta mugarekiko duten hurbiltasunagatik, urtetan kontrabandoaren lurrak izan dira. Inguruan altxatzen diren mendien magaletan baserri ederrez gain, belardi zein harizti eta pagadiz osatutako parajeak aurkitu ahal izango ditugu. Ibilbide hau Igantziko parajeak ezagutzeko aukera baliatu dugu, herritik abiatu eta Unanua tontorrera igo eta gero, erreka zuloraino jaitsi gara San Juan Xarreko eremu natural-erlijioso-turistikoa bisitatuz.\nHerritik Unanuako tontorrera igo gara eta segidan Arantzako Eguzkialde auzoraino jaitsi gara mendiaren ertzetik. Landondo Arrata ibaiaren paraleloan Arantza eta Igantzi lotzen dituen xendan barrena bete dugu hurrengo tartea. Igantzira heldu aurretik San Juan Xarreko parajea bisitatu dugu.


2013ko aurrekontuen oinarri nagusiak agertu ditu Udalak\nAsteazkenean, martxoak 6, egin zuen Azpeitiko Udalak 2013ko aurrekontuen inguruko Herri Kontseilua. Azpeitiarrek beren interesa agertu zuten Udal kontuekin eta Sanagustin kulturgunea bete zuten. Eneko Etxeberria alkateak eta Leire Etxaniz eta Aritz Epelde zinegotziek aurtengo Denon Artean prozesuaren balorazioa eta 2013ko aurrekontuen ildo nagusiak agertu zituzten. Aurtengorako udal aurrekontua oraindik "itxi gabe" dagoela azaldu zuen alkateak, baina mahai gainean dutenen proposamenaren arabera 15.964.180 eurokoa da. Hori iazkoarekin alderatuz gero, %2,11 gutxiago da. "Orain, diru gutxiagorekin, gauzak egiteko ahalmena erakutsi behar dugu", agertu zuen Etxeberriak.\n2013ko aurrekontuen ildo nagusiak\nAzpeitia Denon Artean 2013ko Herri Kontseilua martxoaren 6an egingo da\n25 Ots 2013\nEkarpen kopurua handia izan denez, azterketa lanak luzatzea ekarri du, ondorioz otsailak 20rako aurreikusita zegoen herri-kontseiluaren atzerapena behartu du, hori dela-eta martxoak 6, Sanagustin kulturgunean, arratsaldeko 19:00etan egingo da Herri Kontseilua. Herritarrei bertan parte hartzera deitzen die Udal Gobernuak. Udal Gobernuak Denon Artean 2013 prozesuaren balorazio orokorra egin zuen. Horrela Leire Etxaniz zinegotziak azpimarratu duenez, "2013ko Denon Arteanen diseinuan parte-hartzea indartzeko hainbat berrikuntza egin ditugu, bi nabarmentzearren: Udal langileen parte-hartzea eta herritarren parte-hartzea galdetegi bitartez dira".\n270 azpeitiar inguruk hartu dute auzoetako batzarretan\n31 Urt 2013\nAzpeitia denon artean prozesuaren baitan, azken asteetan auzoetako batzarrak egiten ibili da Udala. Aurrekontuetarako herritarren iritziak biltzea da prozesu honen helburua. Horrela, auzoetako batzarrak amaituta prozesuaren lehen balorazioa egin dute ordezkariek:\nLehenik eta behin, batzarretan parte hartu duten 270 herritar ingururi eskerrak eman nahi dizkiogu, beraien ekarpenekin Azpeitia hobeago bat eraikitzen laguntzeagatik.\nOro har, batzarretan izandako giro ona eta jarrera parte hartzaileari esker, Udalak 2013rako ekarpen ugari bildu ditu. Guztiak ere, herritarren eguneroko beharrei lotuak.\nBatzarretan parte hartzearen ereduan sakontzeko nahia eta borondatea ikusi da. Adibidez: Loiolan auzo alkatearen beharra azaldu da edota auzolanerako hainbat proposamen jaso dira.\nBatzarretan parte hartu dutenek, batzarren inguruko balorazio positiboa egin dute. Eta hori pozgarria da Udalarentzat.\nHerritarrek euren proposamenak egiteko aplikazio berria ezarri du Udalak\n29 Urt 2013\n2013ko aurrekontuak osatzeari ekin dio Azpeitiko Udalak eta gaur egun bizi ditugun garai zailak ikusirik, herritarren partaidetza eta proposamenak garrantzitsutzat jotzen dira. Horrela, auzoz-auzo bilerak egiten hasi da dagoeneko Udal Gobernua, eta hauek amaitzean, arloetako batzarrei ekingo zaie. Modu honetan, bileretara joaten diren herritarrek euren auzoari buruzko proposamenak luzatzeko aukera izan dute, baina batzarretara jan ezin dutenentzat bestelako bideak egokitu nahi izan ditu Udalak. Batetik, www.denonartean.net webgunea egokitu da jada.\nGardentasuna eta elkarlana oinarritzat hartuta, Udalak Denon Artean prozesua jarriko du abian.\nOrrialdea 4-(e)tik 5-(e)ra


GANDABOSTB 2015: abril 2016\nESPAÑAKO 12 HIRIRIK POLITENAK\n12. postuan Salamanka da, urrezko hiria deitu diote.\nEta Europako unibersitateetaik onetariko bat da. Oso polita da, eta bisita asko euki du Plaza Mayor deitutako plaza.\n11. postuan Granada dago eta ere oso polita da. Aurkitu ahal duzu Alahambra jauregia, oso polita da, eta Granadan oso ezaguna. San Nicolaseko begiratokitik, arrastua ondo ikusten da.\n10. Bilbo da, gure hiria,eta guk dakigun bezala oso-oso polita da, kolorezko etxeak dauka, Guggenheim museoa, Zubizuria, Begoñako XIV (14). mendeko basilia, San-Mames berria, Iberdrolako etxe-orratz handia...\nNiretzat hiririk politena hau da.\nHurrengo egunean beste hiri batzuk.\nPublicado por Josu Ibarretxe en 5:25 1 comentario:\nMUNDU BAT, MILAKA AGUR\nMunduko herri eta kultura guztietan agurrak egiten dira. Haien bidez, maitasuna, adiskidetasuna edo begirunea adierazten dugu. Agur egiteko moduan, ostera, alde handia dago munduko leku batetik bestera.\nMendebaldeko herrietan agurrik ohikoena bostekoa ematea da. Familiako kideen artean, aldiz, musu ematea ohikoagoa da. Errusian ,adibidez, hiru musu ematen dizkiote elkarri.\nEkialdeko herrietan agurrak beste modu batekoak dira. Japonian, esaterako ez dago kontaktu fisikorik eta honako hau egiten dute: bi eskuak batera jarrita, erreberentzia txiki bat egiten dote elkarri. Indian eskuak bihotzaren parea elkartu <<Namasté>> esaten dute.\nEskimalek agur esateko sudurrak igurzteko ohitura dute.\nTibeten mihia ateratzen diote elkarri errespetua adierazteko.\nZEIN DA ZUEN USTEZ AGURTZEKO MODURIK BITXIENA?\nPublicado por Pablo Lopez en 2:53 2 comentarios:\nZer hiritan asmatu zuten croissanta?\nCroissanta Vienan asmatu zuten. Turkiarren armadak setiatuta zuen hiria 1683an. Franz Georg Kolschitzky izeneko poloniar batek ihes egitea lortu zuen.\nItzuli zenean, etsaiari buruzko informazioa garrantzitsuak ekarri zituen. Austriarrek garaitu egin zituzten turkiarrak informazio haiei esker. Ihesaldian, turkiarrek bertan armak eta janariak utzi zituzten; besteak beste, 500 zakukada kafe. Austriarrek Kolschitzkyri kafe zaukadak eman zizkioten eskerrak emateko. Kolschitzkyk kafetegia ireki zuen Vienan eta okinari eskatu zion gozoki berri bat sortzeko. Okinak ilargiaren erdiaren (frantsesez, croissant) itxura eman zion, turkiarren banderan ageri denaren modukoa, turkiarren aurkako garaipena gogoratzeko.\nMaria Antonieta erreginak Parisera eraman zuen croissanta mende bat geroago. Parisen ospe handia hartu zuen.\nPublicado por Pablo Lopez en 2:40 No hay comentarios:\nLAIKA, LEHEN TXAKUR ASTRONAUTA\nLaika izeneko txakurra Lurrari buelta eman zion lehen izaki biziduna izan zen.\nLaika 1957ko azaroaren 2an jaurti zuten Sputnik 2 espazio-ontziaren barruan.\nOrdura arte bizidunik gabeko sateliteak baino ez ziren espaziora bidali.\nSputnik 1 espaziora joan zen lehen satelitea izan zen. Hark 18 kiloko pisua zuen. Sputnik 2k 113 kiloko zuen, Laika barne.\nLaika txakurra Moskuko kale gorritik hartu eta espazio-ontziaren barruan ohitzeko trabatu zuten.\nDirudienez, Laika espaziora heldu eta ordu gutxira beroak eta estresak jota hil zen.\nEspazio-ontziak 2.570 bira eman zizkion Lurrari, eta 1958ko apirilaren 4an, Lurreko atmosferan erre zen.\nLaikari esker frogatu zen bizidunok espaziora joan gaitezkeela.\nPublicado por Pablo Lopez en 2:18 No hay comentarios:\nAGUR AINHOA ETA EGOITZ\nPublicado por GANDABOSTA 2015 en 7:35 1 comentario:\nPublicado por Oier Gomez en 4:20 No hay comentarios:\nPublicado por Jon Uribarri en 4:13 No hay comentarios:\nPublicado por Maria Saenz en 4:12 No hay comentarios:\nPublicado por Alex Cardoso en 4:09 No hay comentarios:\nPublicado por Paule Vega en 4:05 No hay comentarios:\nPublicado por Paule Hernando en 4:03 No hay comentarios:\nPublicado por Iker Gonzalez en 3:17 No hay comentarios:\nPublicado por Iker De Miguel en 2:38 No hay comentarios:\nPublicado por Irati Simarro en 2:36 No hay comentarios:\nPublicado por Oiher Agirre en 2:35 No hay comentarios:\nPublicado por Mikel Gonzalez en 2:34 No hay comentarios:\nPublicado por Nahia Aldamizetxebarria en 2:34 No hay comentarios:\nPublicado por Josu Ibarretxe en 2:33 No hay comentarios:\nPublicado por Anartz Barreiro en 2:31 No hay comentarios:\nAlmudena Cid Tostado 1980ko ekainaren 15 ean jaio da Gazteizen(araban) eta euskaraduna da. 4 joko Olimpikoetara joan da: Atlantiko joko Olimpikoetara 1996ean, Syndeyn 2000an, Atenasen 2004an eta Beinjingon 2008an.\nAlmudena Cid munduko lehen emakumea 4 joko Olimpikoetara joaten dena da.\n7 urterekin, bere eskolan hasi zen gimnasia erritmikoa paktikatzen.\n13 urterekin bere lehenengo txapelketa internazionalean parte hartu zuen eta urrezko medaia bat lortu zuen.\nGero, azaroan Espainiako selekziotik deitu egin zioten. Selekzioan egon zen bitartean 8 orduko entrenamenduak izaten zituen.\nAlmudena cid 3 txapelketan egon da Inglaterran, Vienan eta Budapestean.\nEre liburu batzuk egin ditu Olympiakoak, oso politak. Nik bakarrik bat irakurri dut eta oso polita izan da, errekomendatzen dizuet irakurtzeak.\nPublicado por Maria Saenz en 6:34 1 comentario:\nNIRE AITITERN URTEBETETZEA\nLarunbatak 23, nire aititern urtebetetzea ospatu genuen, baina bere benetako urtebetetzea 19 izan zen.\nLehenengo ailegatzen lengusinak itzaroten egon ginen lengusini jolasteko, minutu batzuk eta gero etorri ziren eta jolasten hasi ginen. Gero jaten hasi ginen, eta nire arrebak telebistan printsesazko pelikula bat.\nJolastu pizka bat eta gero.... Zorionak abeztu genuen, eta gero opariak. Nik figura batzuk eta manualidad bat opari nion, eta nire familia, liburu bat, licore\nbat, musika entzuteko makina, nire arreba irudi bat eta nire hiru lengusinak irudiak eta manualidadeak. Opariak eta gero gehiago jolastu genuen azkenean festa amaitu zen eta etxera joan ginen.\nTristea negoen festa amaitu zelako, baina hurrengo eunean Igandea da oraindik.\nPublicado por Josu Ibarretxe en 11:01 1 comentario:\nMUNDUKO 10,9,8ETA 7 BEGI POLITENAK 10.CHARLIZE T...\nMunduko 10 animalirik argienak\nSan Jorge eta dragoiaren kondaira\nMUÑEKERA BERRIAK ...\nJANARIA BURUZ EZ ZENEKIEN 10 GAUZA\nNIRE LAGUNAREN URTEBETETZEA.\nMAGIA ETA TXIMINOAK\nThank you Samsara Nepal, children of Gandasegi Esk...\nNOTICIAS DE MASALIU. DESPUES DE CASI 2 AÑOS HEMO...\nNAHIA ETA PAULE.V KLASEKO IRABAZLEAK ZUZTARLUZEN\n10 gauza ez zenekienak idazten dutenak ezkerrareki...\n10 gauza interesgarriak\n5 animali desagarpen arriskuan\nGure helburuak lortzen\nFrutazko auto dibertigarriak\nMUNDUKO ANIMALI TXIKIENAK\nGoogeleko ez zenekien 5 gauza\nEsperimentua: Zirkuluen ostadarra\nARAZOEI IRTENBIDEAK TOPATZEN\nMunduko 5 pertsonai famatuenak\nOILASKOZ EGINDAKO TIRATZO FRIJITUAK\nLASTER ZUZTARLUZEKO FINALAK\nTOMATERAN ARRAUN EGITEN\nLA NEVERA SOLIDARIA. DEBAJO DE MI CASA HAY UNA N...\nEGUN ZORAGARRI BAT\nESKOLAKO OLERKIAK ETA BERTSOAK\nGipuzkoako 3 hondartz politenak\nBilbotik 2 gauza ez zenekienak\nWii u-era jolasten\nITSASOKO URAREN GATZA\nHueskatik bidaian (Kanfraneko tren geltokia)\nHueskatik bidaian (Loarreko gaztelua)\nNIRE LEHENGUSUAREN ZALDIAK\nLehenengo bi egunak Ea-n\nGUSTATU ZITZAIDAN GUZTIA LONDRESEN 7:30 etan altxa...\nAste Santua egin dudan guztia!


Euskara, ingelesa, erdi-mailako ezagupidea hasierako frantsesean, eta alemanean\nEuskal Legebiltzar Talde Popularrak egindako legez besteko proposamena, Kubak 2003ko errepresioaz geroztik espetxean dauden 75en Taldeko kide guztiak eta gainerako preso politikoak eta kontzientzia-presoak askatzeari buruz. Eztabaida eta behin betiko ebazpena\n1976ko martxoaren 3an Gasteizen izandako gertakariei buruzko batzorde bereziaren irizpena. Eztabaida eta behin betiko ebazpena\nEuskal Autonomia Erkidegoko 2008. urteko Aurrekontu Orokorrak Onartzen dituen lege-proiektua. Osokoez besteko zuzenketen eztabaida eta batzordearen irizpena egitea (02 Sekzioa, Lehendakariordetza)\nEuskal Autonomia Erkidegoko 2009. urteko Aurrekontu Orokorrak Onartzen dituen lege-proiektua. Osokoez besteko zuzenketen eztabaida eta batzordearen irizpena egitea. (02 Sekzioa, Lehendakariordetza)\nEuskadiko Ekonomia eta Gizarte Arazoetarako Batzordearen lehendakariaren agerraldia, M.ª Gemma Zabaleta Areta Euskal Sozialistak taldeko legebiltzarkideak egindako eskaera aintzat hartuz batzordeak eskatuta, informazioa emateko azkenengo txosten sozioekonomikoak pobreziaren eta gizarte-bazterkeriaren gainean dakartzan koklusioei eta datuei buruz\nElizbarrutietako Misioen ordezkarien agerraldia, Euzko Abertzaleak taldeko José Antonio Rubalkaba Quintana legebiltzarkideak, Eusko Alkartasuna taldeko Unai Ziarreta Bilbao legebiltzarkideak eta Mistoa-Ezker Batua Berdeak taldeko Antton Karrera Agirrebarrena legebiltzarkideak egindako eskaria aintzat hartuz eta batzordeak eskatuta, Ekuadorreko El Oro probintziako Huaquillasko biztanleen egoera azaltzeko, "Guayaquil-Piura nazioarteko 1 bideko saihesbidearen diseinu berria egiteko proposamena\nErakunde Feministen eta Emakumeen Elkarteen Jendaurreko Tribunako ordezkarien agerraldia, elkarteak egindako eskaria aintzat hartu eta batzordeak eskatuta, emakumeek jasaten dituzten bazterketa-, bereizkeria- eta indarkeria-egoeren aurkako politikei buruz beren eskakizunak azaltzeko.\nUdalbiltzako uda-hautetsi eta langile ohien ordezkarien agerraldia, haiek egindako eskaria aintzat hartu eta batzordeak eskatuta, Auzitegi Nazionalean haien aurka eramaten ari den sumarioan auzipetu gisa duten egoera ezagutzera emateko.\nEuskal Legebiltzar Talde Popularrak aurkeztutako legez besteko proposamena, Irango Islamiar Errepublikako giza eskubideen urraketari eta "lagunarteko futbol-partidei" buruzkoa. Proposamenaren eta, hala balegokio, zuzenketen eztabaida eta behin betiko ebazpena.\nEuropako Gaietarako eta Kanpo Harremanetarako Batzordea\nMalalai Joya Afganistango parlamentarioaren agerraldia, José Antonio Rubalkaba Quintana Euzko Abertzaleak taldeko legebiltzarkideak, Unai Ziarreta Bilbao Eusko Alkartasuna taldeko legebiltzarkideak eta Antton Karrera Agirrebarrena Mistoa-Ezker Batua Berdeak taldeko legebiltzarkideak egindako eskaria aintzat hartuz batzordeak eskatuta, azaltzeko Afganistango egoera politikoari buruz eta emakumeen kontrako bertako indarkeriari buruz duen ikuspegia\nGasteizen 1976ko Martxoaren 3an Izandako Gertakariei buruzko Batzorde Berezia\nGasteizko 1976ko Martxoaren 3ko biktimen eta biktimen senitartekoen elkartearen ordezkarien agerraldia, batzordeak eskatuta, beren iritzia emateko batzordearen helburuak eta lanerako programa eta egutegia jasotzen dituen dokumentuari buruz\nValentín de Foronda Gizarte Historiarako Unibertsitate Institutuko ordezkarien agerraldia, batzordeak eskatuta, beren iritzia emateko batzordearen helburuak eta lanerako programa eta egutegia jasotzen dituen dokumentuari buruz\nBatzordean egin beharreko agerraldien azterketa\nFélix Placer jaunaren agerraldia, batzordeak eskatuta, batzordearen aztergaiari buruz informatzeko\nÍñigo González Inchaurraga jaunaren agerraldia, batzordeak eskatuta, batzordearen aztergaiari buruz informatzeko.\nJosé Antonio Abásolo jaunaren agerraldia, batzordeak eskatuta, batzordearen aztergaiari buruz informatzeko\nJuan Bautista Pardo García jaunaren agerraldia, batzordeak eskatuta, batzordearen aztergaiari buruz informatzeko\n976ko martxoaren 3an Gasteizen izandako gertakariei buruz batzordeak egindako irizpena. Eztabaida eta, hala badagokio, onespena